-----------------------------------------------------------------------
  9. การจัดการ

  -----------------------------------------------------------------------

[]

9.1 ผังโครงสร้างองค์กรของ บริษัท อินเตอร์ลิ้งค์ คอมมิวนิเคชั่น จำกัด (มหาชน)

[]

  9.1.1 คณะกรรมการบริษัท

คณะกรรมการบริษัทประกอบด้วยกรรมการบริษัททั้งหมด 9 ท่าน ดังรายนามต่อไปนี้

  ---- ------------------- ------------------- ---------------------------
  1.   นายสมบัติ             อนันตรัมพร            ประธานกรรมการ

  2.   นางชลิดา             อนันตรัมพร            กรรมการ

  3.   นางสาวขวัญตา         มีสมพร               กรรมการ

  4.   นางเพ็ญศรี            จันต๊ะคาด             กรรมการ

  5.   นางธัญญรัตน์           เทียมอุดมฤกษ์          กรรมการ

  6.   นายณัฐนัย             อนันตรัมพร¹           กรรมการ

  7.   นายชูศักดิ์             ดิเรกวัฒนชัย           กรรมการอิสระ

  8.   พลเอก ภานุมาต        สีวะรา               กรรมการอิสระ

  9.   นายสมพร             เวชพาณิชย์            กรรมการอิสระ
  ---- ------------------- ------------------- ---------------------------

  โดยมี นางเบญจวรรณ ทวีกุล ผู้จัดการแผนกบัญชี เป็น เลขานุการบริษัท

  หมายเหตุ ¹ ได้รับการแต่งตั้งเป็นกรรมการ แทน นายจณัฐพล สุประสงค์สิน กรรมการ
  ซึ่งขอลาออก

  ตามที่ปรากฏในมติที่ประชุมคณะกรรมการบริษัท ครั้งที่ 4/2555 เมื่อวันที่ 8 พฤศจิกายน 2555

  (รายละเอียดเกี่ยวกับคณะกรรมการบริษัทโปรดพิจารณาเอกสารแนบ 1 )

กรรมการผู้มีอำนาจลงนามผูกพันบริษัทฯ

กรรมการผู้มีอำนาจลงนาม ได้แก่ นายสมบัติ อนันตรัมพร หรือ นางชลิดา อนันตรัมพร
เป็นผู้ลงลายมือชื่อและประทับตราสำคัญของบริษัทฯ

วาระการดำรงตำแหน่งกรรมการบริษัท

ในการประชุมสามัญผู้ถือหุ้นประจำปีทุกครั้ง ให้กรรมการออกจากตำแหน่งเป็นจำนวน 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3 กรรมการที่จะต้องออกจากตำแหน่งในปีแรก และปีที่สองภายหลังจดทะเบียนบริษัทฯ
นั้นให้จับสลากกันว่าผู้ใดจะออก ส่วนปีหลังๆ ต่อไป
ให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง กรรมการที่ออกตามวาระนั้น
อาจได้รับเลือกเข้ามาดำรงตำแหน่งใหม่ก็ได้

ขอบเขตอำนาจหน้าที่ของคณะกรรมการบริษัท

1.  อำนาจหน้าที่ตามพระราชบัญญัติบริษัทมหาชนจำกัดและกฎหมายอื่นใดที่กำหนดให้เป็นอำนาจหน้าที่ของกรรมการหรือคณะกรรมการในบริษัทมหาชน

2.  อำนาจหน้าที่ตามข้อบังคับของบริษัทฯ ที่กำหนดให้เป็นของคณะกรรมการ

3.  กำหนดนโยบายและทิศทางการดำเนินงานของบริษัทฯ

4.  ปฏิบัติหน้าที่เป็นไปตามกฎหมาย วัตถุประสงค์และข้อบังคับของบริษัทฯ
    ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ

5.  รับผิดชอบในการพิจารณางบการเงินประจำปี
    ให้มีความถูกต้องและแสดงถึงฐานะที่เป็นจริงของบริษัทฯ
    โดยมีการปฏิบัติตามมาตรฐานบัญชีทั่วไป ซึ่งได้มีการตรวจสอบโดยผู้สอบบัญชีของบริษัทฯ

6.  พิจารณางบประมาณ และการปรับเงินเดือนประจำปี
    งบประมาณจ่ายโบนัสพนักงานสวัสดิการที่สำคัญของผู้บริหาร นำเสนอเบี้ยประชุม
    และบำเหน็จกรรมการและอัตราจ่ายเงินปันผลต่อผู้ถือหุ้น

7.  พิจารณาโครงสร้างบริหาร แต่งตั้งคณะผู้บริหาร
    กรรมการผู้จัดการและคณะกรรมการอื่นตามความเหมาะสม

8.  พิจารณาอนุมัติค่าใช้จ่ายในการดำเนินงาน
    หรือธุรกรรมในวงเงินที่เกินอำนาจประธานการกรรมการบริหาร/กรรมการผู้จัดการควบคุมดูแลการดำเนินงานของบริษัทฯให้เป็นไปตามกฎหมาย
    วัตถุประสงค์ และข้อบังคับของบริษัทฯ ตลอดจนมติที่ประชุมผู้ถือหุ้น ทั้งนี้
    กำหนดให้รายการที่กรรมการหรือบุคคลที่อาจมีความขัดแย้งมีส่วนได้เสีย
    หรืออาจมีความขัดแย้งทางผลประโยชน์อื่นใดกับบริษัทฯ ให้กรรมการซึ่งมีส่วนได้เสียในเรื่องนั้น
    ไม่มีสิทธิออกเสียงลงคะแนนในเรื่องนั้น

นอกจากนั้นในกรณีต่อไปนี้
จะต้องได้รับความเห็นชอบจากที่ประชุมคณะกรรมการและที่ประชุมผู้ถือหุ้นด้วยคะแนนเสียงไม่น้อยกว่า
3 ใน 4 ของจำนวนเสียงทั้งหมดของผู้ถือหุ้นที่เข้าประชุมและมีสิทธิออกเสียงลงคะแนน

-   การขายหรือโอนกิจการของบริษัทฯ ทั้งหมดหรือบางส่วนที่สำคัญ

-   การซื้อหรือรับโอนกิจการของบริษัทอื่น หรือบริษัทเอกชนมาเป็นของบริษัทฯ

-   การทำ แก้ไข หรือเลิกสัญญาเกี่ยวข้องการให้เช่ากิจการของบริษัทฯ
    ทั้งหมดหรือบางส่วนที่สำคัญ การมอบหมายให้บุคคลอื่นเข้าจัดการธุรกิจของบริษัทฯ
    หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

-   การแก้ไขเพิ่มเติมหนังสือบริคณห์สนธิหรือข้อบังคับ

-   การเพิ่มทุน การลดทุน การออกหุ้นกู้ การควบหรือเลิกบริษัทฯ

  9.1.2 คณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระ ทั้งหมด 3 ท่าน ดังรายนามต่อไปนี้

1.  นายชูศักดิ์ ดิเรกวัฒนชัย * ประธานกรรมการตรวจสอบ

2.  พลเอก ภานุมาต สีวะรา กรรมการตรวจสอบ

3.  นายสมพร เวชพาณิชย์ * กรรมการตรวจสอบ

  โดยมี นางสาวหทัยชนก ขวัญชัย ผู้จัดการส่วนตรวจสอบภายใน
  เป็นเลขานุการคณะกรรมการตรวจสอบ

หมายเหตุ *
กรรมการตรวจสอบที่มีความรู้และประสบการณ์เพียงพอในการสอบทานความน่าเชื่อถือของงบการเงิน

  (รายละเอียดเกี่ยวกับคณะกรรมการตรวจสอบโปรดพิจารณาเอกสารแนบ 1 )

วาระการดำรงตำแหน่งของกรรมการตรวจสอบ

คณะกรรมการตรวจสอบมีวาระอยู่ในตำแหน่งคราวละ 3 ปี
กรรมการตรวจสอบซึ่งพ้นจากตำแหน่งตามวาระอาจแต่งตั้งให้กลับมาใหม่ได้
ในกรณีที่ตำแหน่งกรรมการตรวจสอบว่างลงเพราะเหตุอื่นใดนอกจากถึงคราวออกตามวาระ
ให้คณะกรรมการบริษัทแต่งตั้งบุคคลที่มีคุณสมบัติครบถ้วนเป็นกรรมการตรวจสอบ
เพื่อให้กรรมการตรวจสอบมีจำนวนครบตามที่คณะกรรมการบริษัทกำหนด
โดยบุคคลที่เข้าเป็นกรรมการตรวจสอบแทนอยู่ในตำแหน่งได้เพียงวาระที่เหลืออยู่ของกรรมการตรวจสอบซึ่งตนทดแทน

ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทฯ
    มีรายงานทางการเงินถูกต้องตามที่ควรตามมาตรฐานการบัญชีที่กฎหมายกำหนด
    และมีการเปิดเผยอย่างเพียงพอ

2.  สอบทานให้บริษัทฯ มีระบบการควบคุมภายใน (Internal Control)
    และระบบการตรวจสอบภายใน (Internal Audit) ที่เหมาะสมและมีประสิทธิผล
    และพิจารณาความเป็นอิสระหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย เลิกจ้าง
    และการพิจารณาผลการปฎิบัติงาน ความดีความชอบของหัวหน้าหน่วยงานตรวจสอบภายใน

3.  สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
    และเสนอค่า ตอบแทนของบุคคงดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อย ปีละ 1
    ครั้ง

5.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
    ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ

6.  สอบทานและอนุมัติกฎบัตรของหน่วยงานตรวจสอบภายใน แผนงานตรวจสอบภายในประจำปี
    การปฏิบัติงานของหน่วยงานตรวจสอบภายใน และประสานงานกับผู้สอบบัญชี
    และสอบทานให้บริษัทฯ มีกระบวนการพัฒนาการกำกับดูแลกิจการที่ดีอย่างต่อเนื่อง
    รวมทั้งให้แนวทางและข้อเสนอแนะที่จำเป็นเพื่อการพัฒนา

7.  จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้อง
    ลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

(1) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัทฯ

(2) ความเห็นเกี่ยวกับความเพียงพอของระบบควบคุมภายในของบริษัทฯ

(3) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

(4) ความเห็นเกี่ยวกับความเหมาะสมของผู้สอบบัญชี

(5) ความเห็นเกี่ยวกับรายการที่อาจมีความขัดแย้งทางผลประโยชน์

(6) จำนวนการประชุมของคณะกรรมการตรวจสอบและการเข้าร่วมประชุมของกรรมการตรวจสอบแต่ละท่าน

(7) ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร

(8) รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ

8.  รายงานคณะกรรมการบริษัท
    หากพบหรือมีข้อสงสัยว่ามีรายการที่เกิดความขัดแย้งทางผลประโยชน์ มีการทุจริต
    หรือฝ่าฝืนกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัทฯ
    ซึ่งอาจส่งผลกระทบอย่างมีนัยสำคัญต่อฐานะการเงินและผลการดำเนินงานของบริษัทฯ
    และหากคณะกรรมการบริษัทหรือผู้บริหารไม่ดำเนินการให้มีการปรับปรุงแก้ไข
    ภายในเวลาที่คณะกรรมการตรวจสอบเห็นสมควร
    คณะกรรมการตรวจสอบอาจรายงานต่อสำนักงานคณะกรรมการกำกับหลักทรัพย์และตลาดหลักทรัพย์
    หรือตลาดหลักทรัพย์แห่งประเทศไทย

9.  เมื่อคณะกรรมการตรวจสอบได้รับแจ้งข้อเท็จจริงจากผู้สอบบัญชี
    ในเรื่องเกี่ยวกับพฤติการณ์อันควรสงสัยว่ากรรมการผู้จัดการ
    หรือบุคคลซึ่งรับผิดชอบในการดำเนินงานของบริษัทฯ
    ได้กระทำความผิดตามที่กำหนดไว้ในพระราชบัญญัติหลักทรัพย์และตลาดหลักทรัพย์ เช่น
    เรื่องทุจริต ฉ้อโกง ยักยอก หลอกลวง ฯลฯ
    คณะกรรมการตรวจสอบจะต้องดำเนินการตรวจสอบในเรื่องดังกล่าวและรายงานผลการตรวจสอบในเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
    และผู้สอบบัญชีทราบภายใน 30 วัน นับวันที่ได้รับแจ้งจากผู้สอบบัญชี

10. รายงานผลการปฏิบัติงานของคณะกรรมการมอบให้คณะกรรมการบริษัทฯ ทราบ
    อย่างน้อยไตรมาสละ 1 ครั้ง

11. ในการปฏิบัติหน้าที่ของคณะกรรมการตรวจสอบ
    หากพบหรือมีข้อสงสัยว่ามีรายการหรือการกระทำดังกล่าวต่อไปนี้
    ซึ่งอาจมีผลกระทบอย่างเป็นนัยสำคัญต่อฐานะการเงินและผลการดำเนินงานของบริษัทฯ
    คณะกรรมการบริษัทหรือผู้บริหารต้องดำเนินการให้มีการปรับปรุงแก้ไขภายในเวลาที่คณะกรรมการตรวจสอบเห็นสมควร

(1) รายการที่เกิดความขัดแย้งทางผลประโยชน์

(2) การทุจริต หรือมีสิ่งผิดปกติ หรือมีความบกพร่องที่สำคัญระบบการควบคุมภายใน

(3) การฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

  หากคณะกรรมการบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาที่กำหนด
  กรรมการตรวจสอบรายใดรายหนึ่งอาจรายงานว่ามีรายการหรือการกระทำดังกล่าวต่อสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย

12. ในการปฏิบัติงานตามขอบเขตอำนาจหน้าที่ให้คณะกรรมการตรวจสอบ
    มีอำนาจเชิญให้ฝ่ายจัดการ ผู้บริหารหรือพนักงานของบริษัทฯ ที่เกี่ยวข้องมาให้ความเห็น
    ร่วมประชุม หรือส่งเอกสารตามที่เห็นว่าเกี่ยวข้องจำเป็น

13. พิจารณาทบทวนขอบเขตและประเมินผลการปฏิบัติงานของคณะกรรมการตรวจสอบเป็นประจำทุกปี

14. ปฏิบัติการอื่นใดตามที่คณะกรรมการบริษัทฯ
    มอบหมายด้วยความเห็นชอบจากคณะกรรมการตรวจสอบ
    โดยอาศัยอำนาจตามข้อบังคับของบริษัทฯ และกฎหมาย

ในการปฏิบัติหน้าที่ดังกล่าวข้างต้น คณะกรรมการตรวจสอบมีความรับผิดชอบต่อคณะกรรมการบริษัทฯ
โดยตรง และคณะกรรมการบริษัทฯ ยังคงรับผิดชอบในการดำเนินงานของบริษัทฯ ต่อบุคคลภายนอก

  9.1.3 คณะผู้บริหารระดับสูงของบริษัทฯ

  คณะผู้บริหารระดับสูงของบริษัทฯและบริษัทย่อย ประกอบด้วยผู้บริหารทั้งหมด 8 ท่าน
  ดังรายนามต่อไปนี้

1.  นายสมบัติ อนันตรัมพร ประธานกรรมการและกรรมการผู้จัดการ

2.  นางชลิดา อนันตรัมพร กรรมการผู้จัดการ

3.  นายณัฐนัย อนันตรัมพร กรรมการผู้จัดการ บริษัท อินเตอร์ลิ้งค์ เทเลคอม จำกัด

4.  นางสาวขวัญตา มีสมพร ผู้อำนวยการฝ่ายจัดจำหน่าย

5.  นายมัยสิทธิ์ มั่นคงชื่นสกุล¹ ผู้อำนวยการฝ่ายขายและการตลาด

6.  นายอดิศักดิ์ เองมหัสสกุล ผู้อำนวยการฝ่ายวิศวกรรม /

  ผู้จัดการทั่วไป บริษัท อินเตอร์ลิ้งค์ เพาเวอร์ แอนด์ เอ็นเนอร์ยี่ จำกัด

7.  นางเพ็ญศรี จันต๊ะคาด ผู้อำนวยการฝ่ายการเงิน

8.  นางสาวดาริกา แตงตรง² ผู้อำนวยการฝ่ายบัญชี

  หมายเหตุ ¹ ได้รับการแต่งตั้งเป็นผู้อำนวยการฝ่ายขายและการตลาด แทน นายจณัฐพล
  สุประสงค์สิน ที่ขอลาอออกจากตำแหน่งผู้บริหาร

  โดยมีผลตั้งแต่ วันที่ 12 พฤศจิกายน 2555 เป็นต้นไป

  หมายเหตุ ² ได้รับการแต่งตั้งเป็นผู้อำนวยการฝ่ายบัญชี โดยมีผลตั้งแต่ วันที่ 12 พฤศจิกายน
  2555 เป็นต้นไป

  (รายละเอียดเกี่ยวกับคณะผู้บริหารโปรดพิจารณาเอกสารแนบ 1 )

ขอบเขตอำนาจหน้าที่ของกรรมการผู้จัดการ

1.  กำหนดภารกิจ วัตถุประสงค์ แนวนโยบายของบริษัทฯ
    รวมทั้งกลยุทธ์และแผนการทางธุรกิจนำเสนอต่อคณะกรรมการบริษัทฯ

2.  ดำเนินการตามกลยุทธ์และแผนทางธุรกิจที่ได้รับการอนุมัติจากคณะกรรมการบริษัทฯ

3.  ตัดสินใจในเรื่องการดำเนินงานประมูลงานภายใต้นโยบายที่ได้รับมอบหมายจากคณะกรรมการบริษัทฯ

4.  มีอำนาจอนุมัติค่าใช้จ่ายในการดำเนินธุรกรรมตามปกติของบริษัทฯ ในวงเงินไม่เกิน 30
    ล้านบาท

5.  มีอำนาจจ้าง แต่งตั้ง ปลดออก ให้ออก ไล่ออก กำหนดอัตราค่าจ้าง ให้บำเหน็จรางวัล
    ปรับขึ้นเงินเดือน ค่าตอบแทน เงินโบนัส สำหรับพนักงานระดับต่ำกว่ากรรมการผู้จัดการลงมา

6.  มีอำนาจกระทำการและแสดงตนเป็นตัวแทนของกิจการต่อบุคคลภายนอกในกิจการที่เกี่ยวข้องและเป็นประโยชน์ต่อกิจการ

7.  อนุมัติการแต่งตั้งที่ปรึกษาด้านต่างๆ ที่จำเป็นต่อการดำเนินงาน

8.  ดำเนินกิจการอื่นๆ ที่คณะกรรมการบริษัทมอบหมาย

9.  มีอำนาจมอบหมายให้ผู้ดำเนินการแทนในกรณีที่กรรมการผู้จัดการไม่สามารถปฏิบัติหน้าที่ได้เป็นแต่ละกรณีไป

ทั้งนี้ การมอบอำนาจดังกล่าวข้างต้นแก่กรรมการผู้จัดการนั้น
ต้องอยู่ภายใต้หลักเกณฑ์ของกฎหมายและกฎระเบียบข้อบังคับของบริษัทฯ
และในกรณีที่การดำเนินการใดที่มีผลประโยชน์หรือส่วนได้ส่วนเสียของกรรมการผู้จัดการ
หรือบุคคลที่อาจมีความขัดแย้ง (ตามประกาศของคณะกรรมการ ก.ล.ต.)
กรรมการผู้จัดการไม่มีอำนาจอนุมัติการดำเนินการดังกล่าว
โดยกรรมการผู้จัดการจะต้องนำเสนอเรื่องดังกล่าวให้คณะกรรมการตรวจสอบลงความเห็นและส่งเรื่องต่อให้คณะกรรมการบริษัท
พิจารณาต่อไป

นอกจากนี้ ในกรณีที่การทำรายการใดเป็นรายการที่เกี่ยวโยงกัน
หรือรายการเกี่ยวกับการได้มาหรือจำหน่ายไปซึ่งสินทรัพย์ของบริษัทฯ หรือบริษัทย่อยแล้วแต่กรณี
ตามความหมายที่กำหนดตามประกาศตลาดหลักทรัพย์แห่งประเทศไทย
การทำรายการดังกล่าวต้องได้รับมติเห็นชอบจากคณะกรรมการบริษัทและ/หรือที่ประชุมผู้ถือหุ้นและ/หรือปฏิบัติการอื่นใดตามหลักเกณฑ์และวิธีการตามที่ประกาศดังกล่าวกำหนดไว้ในเรื่องนั้นๆ
ด้วย เพื่อให้สอดคล้องกับข้อกำหนดของตลาดหลักทรัพย์แห่งประเทศไทยในเรื่องดังกล่าว

9.2 การสรรหากรรมการ

การคัดเลือกกรรมการของบริษัทฯ ไม่ได้ผ่านขั้นตอนของคณะกรรมการสรรหา (Nominating
Committee) อย่างไรก็ตาม บริษัทฯ
ได้กำหนดแนวทางในการเลือกตั้งและแต่งตั้งกรรมการบริษัทดังนี้

วิธีการแต่งตั้งกรรมการ

คณะกรรมการบริษัท จะทำหน้าที่คัดเลือกบุคคลที่จะเข้าดำรงตำแหน่งคณะกรรมการบริษัท
โดยมีการพิจารณาจากความรู้ความสามารถและประสบการณ์ที่เกี่ยวข้องกับธุรกิจ
หรือพิจารณาจากผู้ถือหุ้นรายใหญ่ของบริษัทฯ ที่มีประสบการณ์ อย่างไรก็ตาม
การแต่งตั้งกรรมการใหม่จะผ่านการพิจารณาจากที่ประชุมคณะกรรมการบริษัท
ซึ่งมีคณะกรรมการตรวจสอบร่วมอยู่ด้วย

นอกจากนี้การแต่งตั้งคณะกรรมการจะต้องผ่านมติที่ประชุมผู้ถือหุ้นตามข้อบังคับของบริษัทฯ
ทั้งนี้ข้อบังคับของบริษัทฯ
กำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

  - ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อเสียงหนึ่ง

  -
  บุคคลผู้ซึ่งได้รับคะแนนเสียงสูงสุดตามลำดับลงมาเป็นผู้ที่ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้นให้ผู้เป็นประธานเป็นผู้ออกเสียงชี้ขาด

ในการประชุมสามัญผู้ถือหุ้นประจำปีทุกครั้ง ให้กรรมการออกจากตำแหน่งเป็นจำนวน 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3 กรรมการที่จะต้องออกจากตำแหน่งในปีแรก และปีที่สองภายหลังจดทะเบียนบริษัทฯ
นั้นให้จับสลากกันว่าผู้ใดจะออกส่วนปีหลังๆ ต่อไป
ให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง กรรมการที่ออกตามวาระนั้น
อาจได้รับเลือกเข้ามาดำรงตำแหน่งใหม่ก็ได้

การพ้นวาระ

1.  ในการประชุมผู้ถือหุ้นสามัญประจำปีทุกครั้ง ให้กรรมการออกจากตำแหน่ง 1 ใน 3
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้
    ให้กรรมการออกโดยจำนวนใกล้ที่สุดกับส่วน 1 ใน 3

กรรมการที่จะต้องออกจากตำแหน่งในปีแรก และปีที่สอง
ภายหลังจดทะเบียนบริษัทนั้นให้ใช้วิธีจับฉลากกันว่าผู้ใดจะออก
ส่วนในปีหลังๆต่อไปให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่งและกรรมการที่ออกตามวาระนั้นอาจถูกเลือกเข้ามาดำรงตำแหน่งใหม่ก็ได้

2.  นอกจากข้อ 1 ให้กรรมการพ้นจากตำแหน่งเมื่อ

-   ตาย

-   ลาออก

-   ขาดคุณสมบัติ หรือมีลักษณะต้องห้ามตามกฎหมาย

-   ที่ประชุมผู้ถือหุ้นลงมติให้ออก

-   ศาลมีคำสั่งให้ออก

โดยกรรมการคนใดจะลาออกจากตำแหน่ง ให้ยื่นใบลาออกต่อบริษัทฯ
การลาออกมีผลนับแต่วันที่ใบลาออกไปถึงบริษัทฯ

9.3 ค่าตอบแทนคณะกรรมการบริษัทและคณะผู้บริหาร ปี 2555

  --------------------------------- --------------------- ---------------
  คณะกรรมการบริษัท                    ประเภทของค่าตอบแทน     จำนวนเงินในปี
                                                          พ.ศ.2555

  1. นายสมบัติ อนันตรัมพร               เบี้ยประชุม + ค่าบำเหน็จ   120,000.00

  2. นางชลิดา อนันตรัมพร               เบี้ยประชุม + ค่าบำเหน็จ   95,000.00

  3. นายชูศักดิ์ ดิเรกวัฒนชัย              เบี้ยประชุม + ค่าบำเหน็จ   169,185.56

  4. พลเอก ภานุมาต สีวะรา             เบี้ยประชุม + ค่าบำเหน็จ   134,185.56

  5. นายสมพร เวชพาณิชย์               เบี้ยประชุม + ค่าบำเหน็จ   134,185.56

  6. นางสาวขวัญตา มีสมพร              เบี้ยประชุม + ค่าบำเหน็จ   95,000.00

  7. นายจณัฐพล สุประสงค์สิน¹            เบี้ยประชุม + ค่าบำเหน็จ   79,835.00

  8. นางธัญญรัตน์ เทียมอุดมฤกษ์           เบี้ยประชุม + ค่าบำเหน็จ   80,000.00

  9. นางเพ็ญศรี จันต๊ะคาด               เบี้ยประชุม + ค่าบำเหน็จ   95,000.00

  10. นายณัฐนัย อนันตรัมพร²             เบี้ยประชุม + ค่าบำเหน็จ   10,165.00

  คณะกรรมการบริษัท รวม 10 ท่าน ในปี     เบี้ยประชุม + ค่าบำเหน็จ   1,012,556.68
  2555                                                    

  คณะผู้บริหาร รวม 8 ท่าน               เงินเดือนและโบนัส        18,608,097.00
  --------------------------------- --------------------- ---------------

หมายเหตุ ¹ เนื่องจากได้ลาออกเมื่อวันที่ เมื่อวันที่ 8 พฤศจิกายน พ.ศ.2555
ตามที่ปรากฏในมติที่ประชุมคณะกรรมการบริษัท ครั้งที่ 4/2555

หมายเหตุ ² เนื่องจากได้รับการแต่งตั้ง เมื่อวันที่ 8 พฤศจิกายน พ.ศ.2555
ตามที่ปรากฏในมติที่ประชุมคณะกรรมการบริษัท ครั้งที่ 4/2555

ที่ประชุมสามัญผู้ถือหุ้น ประจำปี 2555 ได้พิจารณาค่าตอบแทนของคณะกรรมการ
โดยคำนึงถึงความเหมาะสมที่เกี่ยวกับประเภท ขนาด และความเกี่ยวโยงกับผลการดำเนินงาน
รวมถึงความเหมาะสมกับการทำหน้าที่และความรับผิดชอบ และได้อนุมัติค่าตอบแทนคณะกรรมการ ปี
2555 โดยมีรายละเอียดดังนี้

-   ค่าเบี้ยประชุม

-   ประธานกรรมการและประธานกรรมการตรวจสอบ ครั้งละ 7,500 บาท/ครั้งการประชุม

-   กรรมการและกรรมการตรวจสอบ ครั้งละ 5,000 บาท/ครั้งการประชุม

-   ค่าบำเหน็จประจำปีคณะกรรมการบริษัท

-   ประธานกรรมการและประธานกรรมการตรวจสอบ ท่านละ 87,500 บาท

-   กรรมการและกรรมการตรวจสอบ ท่านละ 70,000 บาท

9.4 การกำกับดูแลกิจการ

คณะกรรมการบริษัทฯ ตระหนักถึงความสำคัญของการกำกับดูแลกิจการที่ดี เพื่อเพิ่มความโปร่งใส
เพิ่มขีดความสามารถในการแข่งขันของบริษัทฯ เพิ่มความเชื่อมั่นให้แก่ผู้ถือหุ้น ผู้ลงทุน
และผู้มีส่วนได้เสียอื่น ซึ่งเป็นพื้นฐานของการเจริญเติบโตที่ยั่งยืน คณะกรรมการบริษัทฯ
ได้สนับสนุนและส่งเสริมให้มีการปฏิบัติตามหลักการกำกับดูแลกิจการที่ดีตามแนวทางที่ตลาดหลักทรัพย์แห่งประเทศไทยกำหนด
เพื่อนำมาปรับใช้ให้เหมาะสมกับธุรกิจของบริษัทฯ
ที่จะก่อให้เกิดประโยชน์สูงสุดแก่ผู้ถือหุ้นและคำนึงถึงผลประโยชน์ของผู้มีส่วนได้ส่วนเสียทุกฝ่าย
พร้อมให้อยู่ในกรอบของการมีจริยธรรมที่ดี โดยเห็นได้จากการที่บริษัทฯ
ได้รับคัดเลือกจากหอการค้าไทยและสภาหอการค้าไทยให้เป็นบริษัทจรรยาบรรณดีเด่น ประจำปี
พ.ศ. 2546 อีกทั้งบริษัทฯ มีความเชื่อมั่นว่าระบบการบริหารจัดการที่ดี
การมีคณะกรรมการบริษัทและผู้บริหารที่มีวิสัยทัศน์และมีความรับผิดชอบต่อหน้าที่
มีกลไกการควบคุมและการถ่วงดุลอำนาจจะส่งเสริมให้การบริหารงานเป็นไปอย่างโปร่งใสและตรวจสอบได้

  9.4.1 การกำกับดูแลกิจการ

คณะกรรมการบริษัทได้ตระหนักถึงความสำคัญของการกำกับดูแลกิจการที่ดีเพื่อให้มีความโปร่งใสในการดำเนินกิจการ
เพื่อเพิ่มขีดความสามารถในการแข่งขันของกิจการ และเพื่อเพิ่มความเชื่อมั่นให้แก่ผู้ถือหุ้น
ผู้ลงทุนและผู้เกี่ยวข้องทุกฝ่าย
โดยนำหลักเกณฑ์การกำกับดูแลกิจการที่ดีของตลาดหลักทรัพย์แห่งประเทศไทย
และระเบียบปฏิบัติของคณะกรรมการกำกับหลักทรัพย์และตลาดหลักทรัพย์
มาเป็นปัจจัยในการเสริมสร้างองค์กรให้มีระบบการบริหารงานที่มีประสิทธิภาพ
สร้างความโปร่งใสในการทำงาน การดำเนินการให้มีจริยธรรมทางธุรกิจ
การจัดทำระบบควบคุมภายในต่างๆ รวมถึงการให้ความสำคัญกับผู้ถือหุ้น
และการรักษาประโยชน์ของผู้ถือหุ้นเป็นสำคัญ
จึงได้กำหนดนโยบายสนับสนุนการกำกับดูแลกิจการโดยครอบคลุมหลักการสำคัญดังนี้

-   การปฏิบัติต่อผู้ถือหุ้นและผู้มีส่วนได้เสียอย่างเท่าเทียมกันและเป็นธรรมต่อทุกฝ่าย

-   คณะกรรมการมีความมุ่งมั่นในการสร้างมูลค่าเพิ่มแก่กิจการในระยะยาว
    บริหารงานด้วยความรอบคอบและระมัดระวัง
    รับผิดชอบต่อการปฏิบัติหน้าที่ด้วยความสามารถและมีประสิทธิภาพที่เพียงพอเพื่อให้เกิดประโยชน์สูงสุดต่อผู้ถือหุ้น
    ดูแลมิให้เกิดปัญหาความขัดแย้งทางผลประโยชน์
    รวมถึงรับผิดชอบต่อการกระทำและการตัดสินใจของตนเอง

-   ดำเนินงานด้วยความโปร่งใส สามารถตรวจสอบได้
    และมีการเปิดเผยข้อมูลอย่างเพียงพอแก่ผู้เกี่ยวข้องทุกฝ่าย

หมวดที่ 1 สิทธิของผู้ถือหุ้น

คณะกรรมการบริษัทให้ความสำคัญเกี่ยวกับสิทธิต่างๆ
ของผู้ถือหุ้นและทำหน้าที่ในการดูแลรักษาผลประโยชน์ของผู้ถือหุ้นทุกรายอย่างเท่าเทียมกันตามที่กำหนดไว้
ในข้อบังคับบริษัทฯ และกฎหมายที่เกี่ยวข้อง ไม่ว่าผู้ถือหุ้นนั้นจะเป็นรายย่อย ผู้ลงทุนต่างชาติ
นักลงทุนสถาบันหรือผู้ถือหุ้นรายใหญ่ โดยผู้ถือหุ้นทุกรายมีสิทธิและความเท่าเทียมกันโดยในปี 2555
ดังนี้

-   สิทธิในการได้รับใบหุ้น สิทธิการซื้อขายหรือโอนหุ้น

-   สิทธิในการได้รับสารสนเทศที่เพียงพอ ทันเวลา เหมาะสมต่อการตัดสินใจ

-   สิทธิในการเข้าร่วมประชุมและออกเสียงลงคะแนนในที่ประชุมผู้ถือหุ้น
    เพื่อตัดสินใจในการเปลี่ยนแปลงนโยบายที่สำคัญของบริษัทฯ

-   สิทธิในการแต่งตั้งหรือถอดถอนกรรมการบริษัท และกำหนดค่าตอบแทนกรรมการ

-   สิทธิในการแต่งตั้งผู้สอบบัญชีและกำหนดจำนวนเงินค่าสอบบัญชี

-   สิทธิในส่วนแบ่งผลกำไรของบริษัทฯ

ในการประชุมผู้ถือหุ้นปี 2555 และประชุมวิสามัญผู้ถือหุ้นครั้งที่ 1/2556 บริษัทฯ
ได้ดำเนินการในเรื่องต่างๆ ตามขั้นตอนการประชุมที่ถูกต้องตามกฎหมาย นับตั้งแต่การเรียกประชุม
การจัดส่งเอกสารและแจ้งระเบียบวาระการประชุม ขั้นตอนในการดำเนินการประชุม
ตลอดจนการจัดส่งรายงานการประชุมเพื่อส่งเสริมอำนวยความสะดวกในการใช้สิทธิของผู้ถือหุ้นจากสิทธิพื้นฐานตามกฎหมายและสิทธิมากกว่าสิทธิตามกฎหมาย

หมวดที่ 2 การปฎิบัติต่อผู้ถือหุ้นอย่างเท่าเทียมกัน

คณะกรรมการบริษัทมีนโยบายที่จะอำนวยความสะดวกแก่ผู้ถือหุ้นทุกรายอย่างเท่าเทียมกันไม่ว่าผู้ถือหุ้นนั้นจะเป็นผู้บริหารหรือไม่เป็นผู้บริหาร
ผู้ถือหุ้นรายย่อย ผู้ลงทุนต่างชาติ นักลงทุนสถาบันหรือผู้ถือหุ้นรายใหญ่
โดยจัดส่งข้อมูลสารสนเทศที่ครบถ้วน ชัดเจน เพียงพอและทันเวลา
และสนับสนุนให้ผู้ถือหุ้นเข้าร่วมประชุม และใช้สิทธิออกเสียงลงคะแนนในที่ประชุมผู้ถือหุ้น
หรือใช้สิทธิออกเสียงลงคะแนน โดยการมอบฉันทะให้กรรมการอิสระ หรือบุคคลใดๆ
เป็นผู้ออกเสียงแทนในกรณีที่ไม่สามารถเข้าร่วมประชุมได้
รวมทั้งเปิดโอกาสให้ผู้ถือหุ้นได้แสดงความคิดเห็น ขอคำอธิบาย หรือตั้งคำถามใดๆ
ได้อย่างเท่าเทียมกันในการประชุมผู้ถือหุ้น โดยบริษัทฯ มีการดำเนินการดังนี้

ก่อนการประชุมผู้ถือหุ้น

(1) ผู้ถือหุ้นทุกรายจะได้รับข้อมูลที่จำเป็นและเพียงพอ เกี่ยวกับวันประชุม
    และวาระการประชุมเป็นการล่วงหน้าโดยจัดส่งหนังสือเชิญประชุมผู้ถือหุ้น
    และเอกสารประกอบให้กับผู้ถือหุ้นเป็นการล่วงหน้าอย่างน้อย 7 วันก่อนการประชุม
    ซึ่งหนังสือเชิญประชุมผู้ถือหุ้นจะมีข้อมูลเกี่ยวกับวัน เวลา สถานที่ และแผนที่
    ของสถานที่ประชุมผู้ถือหุ้น
    พร้อมแจ้งรายละเอียดของเอกสารที่ผู้ถือหุ้นจะต้องนำมาแสดงในวันประชุมด้วย
    เพื่อรักษาสิทธิในการเข้าประชุม รวมถึงข้อบังคับบริษัทเกี่ยวกับการประชุมผู้ถือหุ้น
    และการออกเสียงลงคะแนน
    เอกสารประกอบรายละเอียดวาระการประชุมและความเห็นของคณะกรรมการบริษัทในแต่ละวาระตลอดจนข้อมูลที่เกี่ยวข้องที่ต้องตัดสินใจในที่ประชุมแก่ผู้ถือหุ้น
    นอกจากนี้บริษัทฯ กำหนดให้มีการเผยแพร่ข้อมูลเกี่ยวกับการประชุมผ่าน ผ่านทาง Website:
    www.interlink.co.th ของบริษัทฯ

(2) ในกรณีที่ผู้ถือหุ้นไม่สามารถเข้าร่วมประชุมด้วยตนเอง บริษัทฯ
    เปิดโอกาสให้ผู้ถือหุ้นสามารถมอบฉันทะให้กรรมการอิสระ หรือบุคคลใดๆ
    เข้าร่วมประชุมแทนตนได้โดยใช้หนังสือมอบฉันทะที่บริษัทฯ ได้จัดส่งพร้อมกับหนังสือนัดประชุม
    ผู้ถือหุ้นยังสามารถ Download หนังสือมอบฉันทะผ่านทาง Website:
    www.interlink.co.th ของบริษัทฯ

  วันประชุมผู้ถือหุ้น

(1) ในปี 2555 ที่ผ่านมา บริษัทฯ จัดประชุมผู้ถือหุ้นประจำปี 2555 ในวันอังคารที่ 19 เมษายน
    2555 เวลา 14.00-16.45 น. ที่ห้องประชุมแกรนด์สุวรรณภูมิ ชั้น 7 อาคารอินเตอร์ลิ้งค์
    ของบริษัท อินเตอร์ลิ้งค์ คอมมิวนิเคชั่น จำกัด (มหาชน) เลขที่ 48 อาคารอินเตอร์ลิ้งค์
    ซอยรุ่งเรือง ถนนรัชดาภิเษก แขวงสามเสนนอก เขตห้วยขวาง กรุงเทพฯ 10310 นอกจากนี้
    บริษัทฯ จัดการประชุมวิสามัญผู้ถือหุ้นครั้งที่ 1/2556 เมื่อวันที่ 14 กุมภาพันธ์ 2556 เวลา
    14.08-17.17 น. ณ ห้องประชุมแกรนด์รัชดา ชั้น 5 โรงแรมเจ้าพระยาปาร์ค เลขที่ 247
    ถนนรัชดาภิเษก ดินแดง กรุงเทพฯ 10400 โดยในการประชุมทั้งสองครั้ง บริษัทฯ
    ได้จัดเตรียมสถานที่สำหรับจอดรถไว้อย่างเพียงพอและเป็นสถานที่ที่ผู้ถือหุ้นสามารถร่วมประชุมได้อย่างสะดวก

(2) บริษัทฯ จัดเตรียมการเลี้ยงรับรองที่เหมาะสม และเพียงพอสำหรับผู้ถือหุ้นที่มาประชุม

(3) ประธานกรรมการและกรรมการผู้จัดการ
    ประธานกรรมการตรวจสอบได้ให้ความสำคัญและเข้าร่วมประชุมเพื่อชี้แจงและตอบข้อซักถาม
    บริษัทฯ
    ให้สิทธิผู้ถือหุ้นในการซักถามคณะกรรมการในที่ประชุมในเรื่องที่เกี่ยวข้องกับวาระการประชุมหรือเกี่ยวข้องกับบริษัทฯ
    โดยมีการแนะนำคณะกรรมการบริษัท คณะกรรมการตรวจสอบ
    และผู้สอบบัญชีรวมถึงผู้ที่เกี่ยวข้องที่เข้าร่วมประชุม

(4) ทั้งนี้ก่อนเริ่มการประชุม ประธานในที่ประชุมได้ชี้แจงกฎเกณฑ์ที่ใช้ในการประชุม
    วาระการประชุม วิธีการลงคะแนน การนับคะแนน และสิทธิของผู้ถือหุ้นอย่างชัดเจน
    และดำเนินการประชุมเรียงลำดับตามวาระที่ระบุไว้ในหนังสือนัดประชุม
    พร้อมเปิดโอกาสให้ผู้ถือหุ้นได้แสดงความเห็นและซักถาม ในแต่ละวาระอย่างเต็มที่
    เพื่อสร้างความเข้าใจให้ผู้ถือหุ้นที่เข้าร่วมประชุม
    รวมทั้งเพื่อให้การประชุมดำเนินไปอย่างเรียบร้อยและโปร่งใส

(5) ดำเนินการประชุมผู้ถือหุ้นตามลำดับระเบียบวาระที่ได้แจ้งไว้ในหนังสือเชิญประชุม
    และไม่มีการเพิ่มระเบียบวาระในที่ประชุมโดยไม่ได้แจ้งให้ผู้ถือหุ้นทราบล่วงหน้า
    เพื่อให้ผู้ถือหุ้นได้มีโอกาสศึกษาข้อมูลประกอบระเบียบวาระก่อนตัดสินใจ

(6) ดำเนินการให้ผู้ถือหุ้นใช้บัตรลงคะแนนสำหรับทุกระเบียบวาระ
    โดยจัดทำบัตรลงคะแนนแยกตามวาระเพื่อให้ผู้ถือหุ้นสามารถลงคะแนนได้ตามที่เห็นสมควร
    ซึ่งจะมีการเก็บบัตรลงคะแนนดังกล่าวในห้องประชุม และเพื่อความโปร่งใส บริษัทฯ
    ได้เก็บบัตรลงคะแนนจากผู้ถือหุ้น เพื่อการตรวจสอบในภายหลังด้วย

(7) ในวาระการเลือกตั้งกรรมการบริษัท บริษัทฯ
    ให้สิทธิผู้ถือหุ้นได้เลือกกรรมการเป็นรายบุคคลในที่ประชุมและเปิดโอกาสให้ผู้ถือหุ้นสามารถเสนอชื่อบุคคลให้เข้ารับการเลือกตั้งได้อย่างเป็นอิสระ
    และลงมติตามวาระ

(8) ในการประชุม บริษัทฯ
    ได้เปิดโอกาสให้ผู้ถือหุ้นได้แสดงความเห็นและซักถามในเรื่องที่เกี่ยวข้องกับการประชุมหรือเกี่ยวข้องกับบริษัทฯ
    และให้กรรมการที่เกี่ยวข้องชี้แจงและให้ข้อมูลต่างๆ แก่ผู้ถือหุ้นอย่างครบถ้วน
    โดยจัดสรรเวลาการประชุมอย่างเพียงพอและดำเนินการประชุมอย่างเหมาะสมและโปร่งใส

  หลังการประชุมผู้ถือหุ้น

1.  เลขานุการบริษัทเป็นผู้ที่รับผิดชอบในการจัดทำและจัดเก็บรายงานการประชุมผู้ถือหุ้นที่ผ่านการสอบทานจากคณะกรรมการบริษัทในการประชุมคณะกรรมการบริษัทครั้งถัดมา
    และมีการนำขึ้นแสดงบน Website: www.interlink.co.th ของบริษัทฯ
    เพื่อให้ผู้เข้าร่วมประชุมได้สอบทานความครบถ้วน ก่อนนำเสนอให้ที่ประชุมผู้ถือหุ้นในครั้งถัดไป
    เพื่อพิจารณารับรองรายงานการประชุมดังกล่าว พร้อมทั้งจัดส่งให้หน่วยงานที่เกี่ยวข้องภายใน
    14 วันตามระยะเวลาที่กำหนดได้อย่างครบถ้วน

2.  เพื่อให้ผู้ถือหุ้นมั่นใจว่าตนจะได้รับเงินปันผลตามสิทธิอย่างครบถ้วนภายหลังจากได้รับอนุมัติจากที่ประชุมผู้ถือหุ้นแล้ว
    บริษัทฯ ได้แจ้งให้ผู้ถือหุ้นทราบผลการพิจารณาผ่านระบบของตลาดหลักทรัพย์ฯ
    เพื่อให้ผู้ถือหุ้นได้ทราบถึงสิทธิ รวมทั้งระบุวัน เวลาและรายละเอียดของเงินปันผลที่จะได้รับ

3.  เผยแพร่ข้อมูลข่าวสารให้แก่ผู้ถือหุ้นทราบอย่างสม่ำเสมอ
    ผ่านช่องทางของตลาดหลักทรัพย์แห่งประเทศไทย สื่อหรือสิ่งพิมพ์ต่างๆ รวมทั้ง Website:
    www.interlink.co.th ของบริษัทฯ
    และจัดให้มีช่องทางที่ผู้ถือหุ้นรายย่อยสามารถติดต่อขอข้อมูลได้โดยตรงกับบริษัทฯ ผ่าน
    E-mail: benjawan@interlink.co.th หรือ info@interlink.co.th
    นอกจากนี้ผู้ถือหุ้นรายย่อยยังสามารถติดต่อขอข้อมูลได้โดยตรงจากเลขานุการบริษัท/นักลงทุนสัมพันธ์
    โดยผ่านนางเบญจวรรณ ทวีกุล เบอร์โทรศัพท์ 0-2693-1222 ต่อ 261

4.  คณะกรรมการบริษัทได้กำหนดมาตรการป้องกันการใช้ข้อมูลภายในโดยมิชอบ (Insider
    Trading ) ของบุคคลที่เกี่ยวข้อง ได้แก่ คณะกรรมการบริษัท
    ผู้บริหารและพนักงานในหน่วยงานที่เกี่ยวข้องกับข้อมูล
    (รวมทั้งคู่สมรสและบุตรที่ยังไม่บรรลุนิติภาวะของบุคคลดังกล่าว)
    โดยบุคคลดังกล่าวต้องยึดถือเป็นแนวทางปฏิบัติเกี่ยวกับการระมัดระวังในการใช้ข้อมูลภายในใดๆ
    ซึ่งอาจมีผลต่อราคาหลักทรัพย์ โดยห้ามมิให้มีการนำสารสนเทศภายในที่ยังไม่ได้เปิดเผย
    หรือที่เป็นความลับไปใช้ หรือนำไปเปิดเผยกับบุคคลภายนอก หรือกระทำการใดๆ
    อันก่อให้เกิดความขัดแย้งทางผลประโยชน์

5.  ดำเนินงานอย่างมีประสิทธิภาพ ในการสร้างความเจริญเติบโตอย่างยั่งยืนแก่องค์กร
    เพื่อให้ผู้ถือหุ้นได้รับผลตอบแทนที่เหมาะสม

นอกจากนี้ ในกรณีที่กรรมการหรือผู้บริหารระดับสูงมีการซื้อขายหลักทรัพย์ของบริษัทฯ
ต้องรายงานการถือหลักทรัพย์ภายใน 3 วันทำการให้สำนักงาน กลต.
ทราบเพื่อเผยแพร่ต่อสาธารณะต่อไป

หมวดที่ 3 บทบาทของผู้มีส่วนได้เสีย (The Role of Stakeholders)

คณะกรรมการบริษัทรับรู้ถึงสิทธิของผู้มีส่วนได้ส่วนเสีย จึงส่งเสริมให้เกิดการร่วมมือระหว่างบริษัทฯ
และผู้มีส่วนได้ส่วนเสีย ตลอดจนผู้มีส่วนเกี่ยวข้องที่สำคัญ ตั้งแต่ผู้ถือหุ้น พนักงาน ลูกค้า คู่ค้า เจ้าหนี้
คู่แข่งขัน ชุมชนที่บริษัทฯตั้งอยู่ตลอดจนสังคมส่วนรวมและหน่วยงานที่เกี่ยวข้อง ดังนี้

-   ผู้ถือหุ้น : บริษัทฯ มีความมุ่งมั่นในการดำเนินธุรกิจเพื่อให้เกิดประโยชน์สูงสุดแก่บริษัทฯ
    และผู้ถือหุ้น โดยคำนึงถึงผลการดำเนินงานที่ดี มีการเจริญเติบโตอย่างมั่นคง
    และมีความสามารถในการแข่งขัน เพื่อที่จะสร้างมูลค่าให้แก่ผู้ถือหุ้นในระยะยาว
    ซึ่งเป็นพันธกิจที่สำคัญของบริษัท ฯ รวมถึงการดำเนินการเปิดเผยข้อมูลอย่างโปร่งใส
    และเชื่อถือได้ต่อผู้ถือหุ้น

-   คณะกรรมการได้มอบหมายให้ฝ่ายนักลงทุนสัมพันธ์ทำหน้าที่ดูแลผู้ถือหุ้นและนักลงทุน
    อย่างเท่าเทียมกัน ทั้งตามสิทธิขั้นพื้นฐาน สิทธิที่กำหนดไว้ในกฎหมาย และข้อบังคับบริษัท เช่น
    สิทธิในการขอตรวจสอบจำนวนหุ้น สิทธิในการได้รับใบหุ้น
    สิทธิในการเข้าประชุมผู้ถือหุ้นและออกเสียงลงคะแนน
    สิทธิในการแสดงความคิดเห็นอย่างอิสระในที่ประชุมผู้ถือหุ้น
    รวมถึงสิทธิที่จะได้รับผลตอบแทนอย่างเป็นธรรม
    และยังให้สิทธิผู้ถือหุ้นในการเสนอแนะข้อคิดเห็นต่างๆ เกี่ยวกับการดำเนินธุรกิจของบริษัทฯ
    ในฐานะเจ้าของบริษัทผ่านกรรมการอิสระของบริษัท โดยทุก ๆ
    ข้อคิดเห็นจะได้รับการกลั่นกรองเพื่อเสนอต่อคณะกรรมการบริษัทฯ ต่อไป ทั้งนี้บริษัทฯ
    มีนโยบายจ่ายเงินปันผลในอัตราไม่ต่ำกว่าร้อยละ 40
    ของกำไรสุทธิของงบการเงินเฉพาะกิจการ หลังหักภาษีเงินได้และหักสำรองตามกฎหมาย

-   พนักงาน : บริษัทฯ ถือว่าพนักงานเป็นทรัพยากรที่มีคุณค่าอย่างยิ่งต่อบริษัทฯ
    และเป็นปัจจัยสำคัญต่อความสำเร็จในการดำเนินธุรกิจ
    จึงมีนโยบายที่ให้ผลตอบแทนและสวัสดิการที่เป็นธรรมแก่พนักงาน
    ซึ่งครอบคลุมความต้องการพื้นฐานทุกประการตามที่กฎหมายกำหนด ได้แก่ การประกันสุขภาพ
    การมีวันหยุดพักผ่อนตามอายุงาน
    การจัดตั้งและสมทบกองทุนสำรองเลี้ยงชีพการตรวจสุขภาพประจำปี
    อีกทั้งยังให้ความสำคัญกับการดูแลรักษาสภาพแวดล้อมในสถาที่ทำงานให้มีสภาพที่ดีเพื่อให้พนักงานมีความสุขในการทำงาน
    นอกจากนั้นยังมีการส่งเสริมและให้โอกาสพนักงานได้มีการเพิ่มพูนความรู้อย่างสม่ำเสมอ
    โดยมุ่งเน้นในเรื่องการพัฒนาพนักงานให้มีศักยภาพอย่างต่อเนื่องทั้งในด้านการพัฒนาความรู้
    ความสามารถ ทักษะในงาน ตลอดจนการมีทัศนคติที่ดี อีกทั้งบริษัท ฯ
    ยังได้ให้ความสำคัญในเรื่องของการปลูกฝังจิตสำนึก และจริยธรรม
    ที่ดีในการทำงานและการดำเนินชีวิต
    เพื่อที่จะให้เป็นพนักงานที่ดีมีความรู้ความสามารถในการทำงาน และเป็นพลเมืองที่ดีในสังคม

-   ลูกค้า : บริษัทฯ มีความมุ่งมั่นในการสร้างความพึงพอใจและความมั่นใจให้กับลูกค้า
    ที่จะได้รับผลิตภัณฑ์และบริการที่ดี มีคุณภาพ มีมาตรฐานที่สูงขึ้นอย่างต่อเนื่อง
    ในระดับราคาที่เหมาะสม และจะให้ข้อมูลเกี่ยวกับบริการแก่ลูกค้าโดยไม่บิดเบือนข้อเท็จจริง
    รวมทั้งจะรักษาสัมพันธ์ภาพที่ดีกับลูกค้า โดยจะไม่เปิดเผยข้อมูลของลูกค้าโดยไม่ได้รับอนุญาต
    เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามข้อบังคับของกฎหมาย นอกจากนี้
    บริษัท ฯ ได้จัดอบรมสัมมนา (Training Course) ต่างๆ ให้กับทุกกลุ่มลูกค้า เช่น
    กลุ่มรัฐวิสาหกิจ ราชการ ลูกค้าทั่วไป
    และนักศึกษาเพื่อให้ความรู้เกี่ยวกับระบบข่ายสายสัญญาณและอุปกรณ์ในการเลือกใช้และติดตั้งได้อย่างถูกต้อง
    อย่างต่อเนื่องทุกปี

-   คู่ค้า : บริษัทฯ
    ได้ปฏิบัติต่อคู่ค้าอย่างเสมอภาคและเท่าเทียมกันโดยตั้งอยู่บนพื้นฐานของการได้ประโยชน์ร่วมกัน
    แลกเปลี่ยนข้อมูลที่เป็นจริงและถูกต้อง
    พร้อมให้ความสำคัญกับคู่ค้าเพราะถือเป็นปัจจัยสำคัญในการร่วมสร้างมูลค่าให้กับคู่ค้า บริษัทฯ
    จึงมุ่งเน้นการสร้างความสัมพันธ์กับคู่ค้ากลุ่มต่างๆ
    อย่างเป็นธรรมเพื่อประโยชน์ทางธุรกิจร่วมกัน
    โดยไม่สร้างความเสื่อมเสียต่อชื่อเสียงของบริษัทฯ หรือขัดต่อกฎหมายใดๆ

-   เจ้าหนี้ : บริษัทฯ ปฏิบัติตามเงื่อนไขและข้อตกลงที่กำหนดไว้ในสัญญาอย่างเคร่งครัด

-   คู่แข่งขัน : บริษัทฯ
    ตระหนักถึงประโยชน์จากการแข่งขันที่จะมีต่อการบริหารกิจการและการปรับปรุงคุณภาพ
    บริการอย่างต่อเนื่อง เพื่อประโยชน์ของลูกค้า
    จึงมีนโยบายสนับสนุนและส่งเสริมการแข่งขันทางการค้าอย่างเสรี
    การปฏิบัติตามกรอบการแข่งขันทางการค้าที่สุจริต ดำเนินธุรกิจด้วยความเป็นธรรม
    ภายใต้กรอบของกฎหมาย และจรรยาบรรณ
    และไม่มีนโยบายในการแข่งขันทางการค้าโดยใช้วิธีการใดๆ
    ให้ได้มาซึ่งข้อมูลของคู่แข่งขันอย่างผิดกฎหมาย และขัดต่อจริยธรรม

-   ชุมชน และสังคม : บริษัทฯ มุ่งดำเนินงานด้านกิจกรรมเพื่อสังคมอย่างต่อเนื่องและจริงจัง
    โดยตระหนักดีถึงความรับผิดชอบที่พึงมีต่อสังคมโดยรวม ทั้งได้จัดทำโครงการต่างๆ
    ที่ให้ความช่วยเหลือ และสนับสนุนกิจกรรมที่เป็นประโยชน์ต่อสังคม
    รายละเอียดของกิจกรรมสามารถดูได้จากหัวข้อ “นโยบายความรับผิดชอบต่อสังคม”

นอกจากนี้ คณะกรรมการบริษัทยังกำหนดให้มีการรายงานข้อมูลเกี่ยวกับการปฏิบัติงานของบริษัทฯ
ที่ผู้มีส่วนได้ส่วนเสียและผู้มีส่วนเกี่ยวข้องควรรับรู้ทั้งการรายงานข้อมูลในแบบ 56-1
รายงานประจำปี เว็บไซด์ ฯลฯ รวมทั้งจัดให้มีช่องทางการสื่อสารแบบสองทาง
เพื่อให้ผู้มีส่วนได้ส่วนเสียและผู้มีส่วนเกี่ยวข้องได้มีโอกาสแสดงความเห็นและร้องเรียนในกรณีที่ไม่ได้รับความเป็นธรรมจากการกระทำของบริษัท
ฯ ด้วย

นโยบายความรับผิดชอบต่อสังคม ( Corporate Social Responsibility หรือ CSR )

บริษัท อินเตอร์ลิ้งค์ คอมมิวนิเคชั่น จำกัด (มหาชน) และบริษัทในเครือ
ได้เล็งเห็นถึงความสำคัญของการส่งเสริมการดำเนินธุรกิจอย่างมีความรับผิดชอบต่อสังคม (CSR)
โดยกำหนดแนวทางในการดำเนินธุรกิจให้มีความรับผิดชอบทั้งภายในองค์กรและต่อสังคมภายนอก
โดยการรณรงค์ส่งเสริมและเผยแพร่การดำเนินธุรกิจอย่างมีความรับผิดในรูปแบบสื่อทุกประเภท
ทั้งนี้บริษัทฯ มีกระบวนการบริหารจัดการด้าน CSR ที่เป็นระบบ
ที่เหมาะสมกับสภาพแวดล้อมของสังคมและวัฒนธรรมไทย
ซึ่งสามารถนำไปปฏิบัติได้อย่างเป็นรูปธรรมเพื่อให้เกิดความเจริญอย่างสมดุลย์

บริษัทฯ ให้ความสำคัญกับผลกระทบที่เกิดขึ้นต่อสังคมและสิ่งแวดล้อม
ด้วยการปฏิบัติงานและการตัดสินใจอย่างเป็นระบบ (System) เริ่มตั้งแต่การป้องกัน (Prevent)
รักษา (Maintain) ปรับปรุง(Improve) และพัฒนา (Develop)
เพื่อส่งเสริมให้เกิดนวัตกรรมใหม่ (Innovation)
ซึ่งถือเป็นแนวปฏิบัติที่เริ่มต้นจากภายในองค์กรเพื่อให้สามารถเผยแพร่ออกไปสู่สังคมในวงกว้างในอนาคต
โดยมีพื้นฐานการปฏิบัติตามกฎหมาย สอดคล้องกับมาตรฐานสากลและจริยธรรมทางสังคม
และเป็นไปตามความต้องการของผู้มีส่วนได้ส่วนเสียขององค์กรเป็นสำคัญ

การดำเนินงานของบริษัทฯ ที่ยึดหลักคุณธรรม จริยธรรม มีธรรมาภิบาล
มองเห็นประโยชน์และความเป็นธรรม
ถือเป็นการดำเนินงานที่สามารถสร้างคุณค่าให้เกิดขึ้นกับตัวเองและสังคมส่วนรวม
เพื่อให้บรรลุถึงเป้าหมายของการเป็นองค์กรที่ยั่งยืน

บริษัทฯ และผู้บริหารให้ความสำคัญและขับเคลื่อนแนวคิด CSR จากวิสัยทัศน์
พันธกิจและนโยบายของบริษัทฯโดยถ่ายทอดลงมายังทุกหน่วยงานให้หล่อหลอมร่วมกับงานประจำ
จนกลายเป็นค่านิยมขององค์กร รวมถึงการมีแนวทางการพัฒนาอย่างเป็นระบบ
ทำให้การดำเนินธุรกิจสามารถสร้างทั้งมูลค่าทางเศรษฐกิจ
คุณค่าทางสังคมและสิ่งแวดล้อมไปพร้อมกัน

ด้วยเหตุนี้เอง บริษัทฯ ได้จัดตั้งโครงการอินเตอร์ลิ้งค์ให้ใจ
เพื่อเป็นจุดศูนย์รวมในการดำเนินกิจกรรมความรับผิดชอบต่อสังคม
โดยผู้บริหารเล็งเห็นถึงความสำคัญของทุกโครงการที่ผ่านมา และพร้อมให้การสนับสนุน
จึงทำให้เกิดการเปลี่ยนแปลงในปี 2555 จากการจัดตั้งให้โครงการอินเตอร์ลิ้งค์ให้ใจเป็น “มูลนิธิ
อินเตอร์ลิ้งค์ให้ใจ” ซึ่งจดทะเบียนจัดตั้งขึ้นเมื่อวันที่ 2 มีนาคม 2555
ซึ่งถือว่าเป็นการสร้างคุณค่าอย่างมหาศาลให้กับองค์กร พนักงานและสังคมอย่างเต็มรูปแบบ

นอกจานี้ บริษัทฯ
ให้ความสำคัญกับผู้มีส่วนได้เสียและพร้อมเปิดเผยนโยบายความรับผิดชอบต่อสังคมอย่างโปร่งใส
พร้อมทั้งเปิดรับการมีส่วนร่วมทุกรูปแบบที่เรียกว่า “จิตอาสา” การดำเนินกิจกรรม ปี 2555 ดังนี้

ภายใต้มูลนิธิอินเตอร์ลิ้งค์ให้ใจ

1)  โครงการคนคุณภาพ: ดำเนินกิจกรรมต่อเนื่องมาตั้งแต่ปี 2551 จนถึงปัจจุบัน
    มีวัตถุประสงค์ในการส่งเสริมและพัฒนาการทำงานบุคลากรในองค์กรในรูปแบบของ “คนดี
    คนเก่ง” เพื่อให้สอดคล้องกับวิสัยทัศน์และเป็นไปในทิศทางเดียวกันกับองค์กร
    โดยให้ทุกส่วนงานมีการประเมินผลในการทำงานออกมาให้เป็นรูปธรรม
    พร้อมทั้งพัฒนาและปรับเปลี่ยนการดำเนินงานโครงการคนคุณภาพให้เป็นไปตามในรูปแบบที่เหมาะสม
    24 ครั้ง/ปี

2)  โครงการใจสบาย...กายเป็นสุข: ดำเนินการเมื่อปี พ.ศ. 2555
    วัตถุประสงค์เพื่อพัฒนาทางด้านจิตใจ คุณภาพชีวิต
    ให้มีสุขภาพจิตที่แข็งแรงเน้นการเทศน์ให้ความรู้เกี่ยวกับการดำเนินชีวิตให้กับพนักงานภายในองค์กรและสอนปฏิบัติธรรม
    เจริญวิปัสสนา ฯลฯ ซึ่งมีการดำเนินกิจกกรรมทั้งภายในและภายนอกองค์กร 6 ครั้ง/ปี

3)  โครงการตรวจสุขภาพประจำปี: เพื่อเป็นการส่งเสริมการตรวจสุขภาพของพนักงาน
    พร้อมทั้งส่งเสริมสุขอนามัยที่เหมาะสม
    เพิ่มศักยภาพของร่างกายให้แข็งแรงเพื่อให้มีประสิทธิภาพในการทำงานอยู่เสมอ

4)  โครงการ 5 ส.: วัตถุประสงค์ เพื่อพัฒนา
    ปรับปรุงการปฏิบัติงานของบุคลากรให้มีประสิทธิภาพเพื่อส่งเสริมการมีส่วนร่วมในการพัฒนาคุณภาพการทำงานให้แก่บุคลากรทุกระดับเพื่อให้บุคลากรทุกระดับมีความรู้ความเข้าใจและมีวินัยในการปฏิบัติงาน
    ให้ความสำคัญต่อการพัฒนางานอย่างต่อเนื่องเพื่อนำกิจกรรม 5 ส.
    มาใช้เป็นพื้นฐานในการดำเนินงานและการประกันคุณภาพ
    เพื่อก่อให้เกิดความสามัคคีในหมู่คณะฯ

5)  โครงการพี่สอนน้อง:
    มูลนิธิอินเตอร์ลิ้งค์ให้ใจได้เล็งเห็นถึงปัญหาที่เกิดขึ้นอย่างหลากหลายและโครงการพี่สอนน้องได้หาแนวทางในการแก้ไขปัญหาอย่างแท้จริง
    โดยไม่เน้นสนับสนุนทุนที่เป็นปัจจัยทางการเงิน
    เนื่องจากปัจจัยทางการเงินเป็นการแก้ปัญหาเฉพาะหน้าที่ไม่ได้สร้างความยั่งยืนอย่างแท้จริงให้กับเด็กนักเรียน
    ระยะเวลาการดำเนินงานของโครงการเป็นการดำเนินงาน เพื่อปลูกปัญญา
    พร้อมมอบความอบอุ่น ให้กับเด็กนักเรียนในถิ่นธุรกันดารทั่วประเทศไทย
    โดยมีทีมจิตอาสาซึ่งเป็นพนักงานของบริษัทฯ ที่เสียสละเวลาส่วนตัว
    ในการทำกิจกรรมทุกครั้งโดยมีใจเป็นจิตอาสา หรือที่เรียกว่า “คุณครูจิตอาสา”
    โดยใช้ความสามารถเฉพาะทางในการมอบความรู้ให้กับเด็กนักเรียน ปี 2555
    ดำเนินกิจกรรมโครงการพี่สอนน้องเป็นไปอย่างดียิ่ง และได้รับความร่วมมือเป็นอย่างดี
    กับน้องๆทั้ง 13 โรงเรียน 7 จังหวัด และมีความประทับใจอย่างสุดซึ้ง

6)  โครงการ Interlink Trainings:
    เป็นโครงการอบรมให้ความรู้ให้กับบุคคลภายในและภายนอกองค์กร เพื่อเป็นการส่งเสริม
    แนะนำ ข้อมูลการทำงานและวิธีที่เหมาะสมของผลิตภัณฑ์ทุกประเภทของอินเตอร์ลิ้งค์
    โดยไม่มีค่าใช้จ่ายใดๆทั้งสิ้น
    รวมทั้งการได้รับเชิญในการเป็นผู้มอบความรู้ให้กับนักศึกษาในระดับอุดมศึกษาให้กับมหาวิทยาลัยที่มีชื่อเสียงมากมาย

7)  โครงการ Morning Talk: เป็นกิจกรรมสานสัมพันธ์
    วิเคราะห์การทำงานของพนักงานแต่ละสัปดาห์ที่ผ่านมา
    รวมทั้งเสนอแนะทำความเข้าใจเกี่ยวกับผลิตภัณฑ์ของเดิมที่มีอยู่และผลิตภัณฑ์ใหม่
    ให้ทำความความเข้าใจตรงกัน
    เพื่อจะได้ให้คำแนะนำกับผู้บริโภคได้อย่างมีประสิทธิภาพเกิดความคุ้มค่ากับการใช้งานอย่างสูงสุด

8)  Thank you Party ประจำปี:
    เพื่อเป็นการตอบแทนลูกค้าที่ได้ให้ความไว้วางใจบริษัทเป็นอย่างดีมาโดยตลอด

9)  Cabling Contest: จัดขึ้นเพื่อเป็นการส่งเสริม พัฒนาเยาวชน
    ที่มีความสามารถทางด้านเทคโนโลยี แต่ขาดโอกาสที่เกี่ยวกับเทคโนโลยี
    บริษัทฯเปิดโอกาสให้เยาวชนระดับอุดมศึกษา ประชาชนทั่วไป
    ได้มีโอกาสเข้ามร่วมการทำกิจกรรมที่เกี่ยวกับสายสัญญาณเพื่อเป็นการสร้างเยาชนดีเด่น
    คนดีคนเก่ง พร้อมการต่อยอดมุ่งสู่สากล

หมวดที่ 4 การเปิดเผยข้อมูลและความโปร่งใส

บริษัทฯ
ให้ความสำคัญกับเรื่องการเปิดเผยสารสนเทศเนื่องจากเป็นเรื่องที่มีผลกระทบต่อการตัดสินใจของผู้ลงทุนและผู้มีส่วนได้เสีย
จึงมีความจำเป็นที่ต้องมีการควบคุมและกำหนดมาตรการในการเปิดเผยสารสนเทศทั้งที่เป็นสารสนเทศทางการเงินและที่ไม่ใช่ทางการเงินให้ถูกต้องตามที่กฎหมายกำหนด
โดยมีสาระสำคัญครบถ้วน เพียงพอ เชื่อถือได้ และทันเวลา ทั้งภาษาไทยและภาษาอังกฤษ
โดยเปิดเผยข้อมูลสารสนเทศผ่านระบบ SET Community Portal ของตลาดหลักทรัพย์ฯ
และเว็บไซต์ของบริษัทฯ นอกจากนั้น บริษัทฯ
ได้จัดให้มีนักลงทุนสัมพันธ์ซึ่งทำหน้าที่ติดต่อสื่อสารกับนักลงทุนสถาบัน ผู้ถือหุ้น
รวมทั้งนักวิเคราะห์และหน่วยงานภาครัฐที่เกี่ยวข้องอย่างเท่าเทียมและเป็นธรรม
ซึ่งทางคณะกรรมการบริษัทมุ่งมั่นที่จะดูแลให้มีการปฏิบัติตามกฎหมายข้อบังคับ
และระเบียบที่เกี่ยวข้องเกี่ยวกับการเปิดเผยข้อมูลและความโปร่งใสอย่างเคร่งครัด
โดยหากผู้ถือหุ้นต้องการข้อมูลเพิ่มเติม สามารถติดต่อโดยตรงที่ นักลงทุนสัมพันธ์ บริษัท อินเตอร์ลิ้งค์
คอมมิวนิเคชั่น จำกัด (มหาชน) เลขที่ 48 ซอยรุ่งเรือง ถนนรัชดาภิเษก แขวงสามเสนนอก
เขตห้วยขวาง กรุงเทพฯ เบอร์โทรศัพท์ 0-2693-1222 ต่อ 261

-   บริษัทฯ มีนักลงทุนสัมพันธ์ (Investor Relations)
    เพื่อเปิดโอกาสให้ซักถามข้อมูลที่ไม่เข้าใจ
    โดยผู้ที่สนใจสามารถติดต่อขอข้อมูลเพิ่มเติมได้ที่เบอร์โทรศัพท์ 0-2693-1222 ต่อ 261 หรือ
    E-mail: info@interlink.co.th

-   บริษัทฯ มีการเผยแพร่ข้อมูลในเว็บไซด์ของบริษัทฯ ทั้งที่เป็นภาษาไทยและภาษาอังกฤษ ผ่าน
    Website: www.interlink.co.th
    ขณะเดียวกันก็ได้จัดให้หน่วยงานสื่อสารขององค์กรทำหน้าที่เผยแพร่ข่าวสารการดำเนินงาน
    ตลอดจนผลประกอบการของบริษัทฯ ผ่านสื่อต่างๆ เพื่อให้ผู้ถือหุ้น นักลงทุน ผู้มีส่วนได้ส่วนเสีย
    และผู้มีส่วนเกี่ยวข้องอื่นๆ ได้รับทราบข้อมูลของบริษัทฯ อย่างทั่วถึงและทันเวลา

-   ในปี 2555 บริษัทฯ ได้จัดให้มีกิจกรรม (Opportunity day) จำนวน 4 ครั้ง
    เพื่อส่งเสริมความเข้าใจอันดีต่อสถานการณ์ที่เกิดขึ้นในปัจจุบันและความโปร่งใสของข้อมูลทางการเงินและผลการดำเนินงานรายไตรมาสและรายปีที่เปิดเผย
    และเปิดเผยข้อมูลที่นอกเหนือจากหน้าที่ภายใต้ข้อบังคับของกฎหมายด้วย

-   บริษัทฯ ยังได้จัดแถลงข่าวแก่ผู้สื่อข่าวเป็นครั้งคราว เพื่อให้ข้อมูลทางการเงิน และอื่นๆ
    ที่เกี่ยวข้อง สามารถไปถึงนักลงทุน ผู้สนใจ และประชาชนทั่วไป อย่างทั่วถึง

หมวดที่ 5 ความรับผิดชอบของคณะกรรมการ

1. คุณสมบัติ โครงสร้าง องค์ประกอบของคณะกรรมการบริษัท

1.1 ความเป็นอิสระและเป็นกลางของกรรมการ

คณะกรรมการบริษัทจะปฏิบัติหน้าที่และใช้ดุลยพินิจอย่างเป็นอิสระ
ในการพิจารณาตัดสินใจในเรื่องต่างๆ
โดยกรรมการแต่ละคนมีหน้าที่และความเป็นอิสระที่จะตั้งคำถาม
แสดงความคิดเห็นหรือคัดค้านในกรณีที่มีความเห็นขัดแย้งในเรื่องที่มีผลกระทบต่อผลประโยชน์ของผู้ถือหุ้นหรือผู้มีส่วนได้ส่วนเสีย

1.2 คุณสมบัติของกรรมการ

คณะกรรมการบริษัทประกอบด้วยกรรมการที่มีความหลากหลายในด้านอายุ ทักษะ ความรู้
ความเชี่ยวชาญที่เป็นประโยชน์ต่อกิจการของบริษัทฯ ทำให้สามารถนำมุมมองใหม่ๆ
มาสู่คณะกรรมการบริษัท
เป็นผู้ที่สามารถอุทิศเวลาและความพยายามให้กับการเป็นกรรมการบริษัทได้อย่างเต็มที่
รวมทั้งเป็นผู้ที่ประกอบด้วยคุณธรรมและจริยธรรม

นอกจากนั้น บริษัทฯ ยังสนับสนุนให้กรรมการของบริษัทฯ ได้เข้ารับการอบรมที่เกี่ยวกับบทบาท
หน้าที่ของกรรมการ เช่น หลักสูตร DAP DCP ACP และหลักสูตรอื่นๆ ที่เกี่ยวข้อง เพื่อให้มีความรู้
ความเข้าใจที่เพียงพอ โดยเฉพาะกรรมการที่ได้รับการแต่งตั้งใหม่ บริษัทฯ
ได้จัดให้กรรมการได้รับทราบข้อมูลของบริษัทฯ กฎ ระเบียบ และข้อมูลธุรกิจของบริษัทฯ
ที่เกี่ยวข้องอย่างเพียงพอก่อนปฏิบัติหน้าที่ ตลอดจนได้จัดเตรียมคู่มือการเป็นกรรมการบริษัท
เพื่อให้กรรมการมีความรู้ ความเข้าใจเกี่ยวกับการประกอบธุรกิจของบริษัทฯ และบทบาท
หน้าที่ของกรรมการอย่างเพียงพอ รวมทั้งบริษัทฯ ได้สนับสนุน ส่งเสริมให้กรรมการได้รับการอบรม
และพัฒนาความรู้อย่างต่อเนื่อง เพื่อช่วยให้กรรมการสามารถทำหน้าที่ได้อย่างมีประสิทธิภาพด้วย

1.3 คุณสมบัติของกรรมการอิสระ

คณะกรรมการบริษัทกำหนดคุณสมบัติของกรรมการอิสระให้เป็นไปตามข้อกำหนดของตลาดหลักทรัพย์แห่งประเทศไทย
เรื่องคุณสมบัติของกรรมการตรวจสอบ ดังนี้

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย
    บริษัทร่วม และนิติบุคคลที่อาจมีความขัดแย้ง โดยให้นับรวมการถือหุ้นของผู้ที่เกี่ยวข้องด้วย

10. ไม่เป็น หรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมบริษัทฯ บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน หรือนิติบุคคลที่อาจมีความขัดแย้ง
    เว้นแต่ได้พ้นจากลักษณะดังกล่าวแล้วไม่น้อยกว่า 2 ปีก่อนได้รับการแต่งตั้ง

11. ไม่มี หรือ เคยมีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน หรือนิติบุคคลที่อาจมีความขัดแย้ง
    ในลักษณะที่อาจขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัทใหญ่ บริษัทย่อย บริษัทร่วม บริษัทย่อยลำดับเดียวกัน
    หรือนิติบุคคลที่อาจมีความขัดแย้ง เว้นแต่ได้พ้นจากลักษณะดังกล่าวไม่น้อยกว่า 2
    ปีก่อนได้รับการแต่งตั้ง

12. ไม่เป็น หรือเคยเป็นผู้สอบบัญชีของบริษัทฯ บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่
    กรรมการซึ่งไม่ใช่กรรมการอิสระ ผู้บริหาร หรือหุ้นส่วนผู้จัดการของสำนักงานสอบบัญชี
    ซึ่งมีผู้สอบบัญชีของบริษัทฯ บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้งสังกัดอยู่ เว้นแต่ได้พ้นจากลักษณะดังกล่าวไม่น้อยกว่า 2
    ปีก่อนได้รับการแต่งตั้ง

13. ไม่เป็น หรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่าสองล้านบาทต่อปีจากบริษัทฯ บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้
    ในกรณีที่ผู้ให้บริการทางวิชาชีพเป็นนิติบุคคลให้รวมถึงการเป็นผู้ถือหุ้นรายใหญ่
    กรรมการซึ่งไม่ใช่กรรมการอิสระ ผู้บริหาร
    หรือหุ้นส่วนผู้จัดการของผู้ให้บริการทางวิชาชีพนั้นด้วย
    เว้นแต่ได้พ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

14. ไม่มีความสัมพันธ์ในลักษณะที่เป็นบิดา มารดา คู่สมรส
    พี่น้องและบุตรรวมทั้งคู่สมรสของบุตรของกรรมการ ผู้บริหาร ผู้ถือหุ้นใหญ่ ผู้มีอำนาจควบคุม
    หรือบุคคลที่จะได้รับการเสนอให้เป็นกรรมการ ผู้บริหารหรือผู้มีอำนาจควบคุมของบริษัทฯ
    หรือบริษัทย่อย

15. ไม่เป็นกรรมการที่ได้รับการแต่งตั้งเพื่อเป็นตัวแทนกรรมการของบริษัทฯ ผู้ถือหุ้นรายใหญ่
    หรือผู้ถือหุ้นที่เป็นผู้ที่เกี่ยวข้องกับผู้ถือหุ้นใหญ่ของบริษัทฯ

16. ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

17. กรณีได้รับมอบหมายจากคณะกรรมการบริษัทให้ตัดสินใจเรื่องการดำเนินงานกิจการของบริษัทใหญ่
    บริษัทย่อย บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง
    โดยมีการตัดสินใจในรูปแบบองค์คณะ (Collective Decision) สามารถทำได้
    โดยกรรมการอิสระรายนั้นต้องไม่เป็นกรรมการตรวจสอบด้วย

18. สามารถดำรงตำแหน่งกรรมการที่ไม่มีส่วนรวมบริหารงาน หรือกรรมการอิสระของบริษัทฯ
    ในกลุ่มได้
    แต่ต้องเปิดเผยข้อมูลเกี่ยวกับการดำรงตำแหน่งกรรมการอิสระในกลุ่มและค่าตอบแทนรวมที่ได้รับจากกลุ่มบริษัท
    ในแบบ 56-1 และรายงานประจำปี

1.4 องค์ประกอบของคณะกรรมการบริษัท

คณะกรรมการบริษัทประกอบด้วยกรรมการจำนวน 9 ท่าน
ซึ่งเป็นจำนวนที่เหมาะสมกับขนาดของกิจการ โดยมีองค์ประกอบของคณะกรรมการบริษัท
ประกอบด้วย

-   กรรมการที่เป็นผู้บริหารและเป็นกรรมการที่มีส่วนได้เสีย จำนวน 6 ท่าน

-   กรรมการที่ไม่ได้เป็นผู้บริหาร และไม่มีส่วนได้เสีย ไม่มีความสัมพันธ์กับผู้ถือหุ้นใหญ่
    ไม่เป็นกรรมการหรือผู้บริหารของผู้ถือหุ้นใหญ่
    หรือไม่เป็นผู้บริหารหรือตัวแทนผู้ถือหุ้นของผู้ถือหุ้นใหญ่ จำนวน 3 ท่าน

ดังนั้น บริษัทฯ มีกรรมการอิสระทั้งหมด 3 ท่าน บริษัทฯ
จึงมีการถ่วงดุลของกรรมการที่ไม่เป็นผู้บริหารของบริษัทฯ ได้ในระดับหนึ่ง
สำหรับกรรมการที่ไม่ได้เป็นผู้บริหารทั้ง 3 ท่าน
มีคุณสมบัติของกรรมการตรวจสอบตามประกาศตลาดหลักทรัพย์แห่งประเทศไทย
ว่าด้วยคุณสมบัติและขอบเขตการดำเนินงานของคณะกรรมการตรวจสอบ

1.5 ประธานกรรมการ ประธานกรรมการบริหาร และการแยกตำแหน่ง

บริษัทฯ มีประธานกรรมการบริษัทและกรรมการผู้จัดการเป็นบุคคลคนเดียวกัน อย่างไรก็ตาม บริษัทฯ
ได้มีการกำหนดแบ่งอำนาจภายใต้บทบาทของประธานกรรมการบริษัทและอำนาจภายใต้บทบาทของกรรมการผู้จัดการไว้อย่างชัดเจน
และมีโครงสร้างคณะกรรมการบริษัทซึ่งประกอบไปด้วยคณะกรรมการตรวจสอบซึ่งเป็นกรรมการอิสระจำนวน
1 ใน 3 ของจำนวนกรรมการทั้งคณะ ทำให้มีการถ่วงดุลและสอบทานการบริหารงานได้ระดับหนึ่ง
นอกจากนี้ คณะกรรมการบริษัทจะไม่สามารถอนุมัติรายการใดๆ
ที่ตนเองหรือบุคคลที่มีความขัดแย้งทางผลประโยชน์ มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทฯ
โดยต้องมีการเสนอรายการดังกล่าวให้คณะกรรมการตรวจสอบพิจารณาและรับรอง

อนึ่งวิธีการปฏิบัติก็มีการแยกบทบาทจากประธานคณะกรรมการและกรรมการผู้จัดการอย่างแท้จริง
ดังเช่นการนำเสนอแผนธุรกิจซึ่ง คุณสมบัติ อนันตรัมพร
ได้นำเสนอในฐานะกรรมการผู้จัดการและเปิดโอกาสให้คณะกรรมการบริษัทท่านอื่น ๆ ได้ซักถาม
และท้วงติงได้อย่างเต็มที่

1.6 วาระการดำรงตำแหน่งของกรรมการ

คณะกรรมการบริษัทกำหนดให้กรรมการมีวาระการดำรงตำแหน่งคราวละ 3 ปี
และเมื่อครบกำหนดตามวาระ
กรรมการอาจได้รับการพิจารณาเสนอชื่อต่อที่ประชุมผู้ถือหุ้นเพื่อพิจารณาเลือกตั้งเป็นกรรมการบริษัทต่อเนื่องได้

1.7 การเกษียณอายุของกรรมการ

คณะกรรมการบริษัทกำหนดให้กรรมการเกษียณอายุเมื่อมีอายุครบ 72 ปี
โดยมีผลตั้งแต่วันถัดจากวันประชุมสามัญผู้ถือหุ้นประจำปี ซึ่งมีขึ้นหลังจากที่กรรมการผู้นั้นมีอายุครบ 72
ปีบริบูรณ์

1.8 การสรรหากรรมการ

การคัดเลือกกรรมการของบริษัทฯ ไม่ได้ผ่านขั้นตอนของคณะกรรมการสรรหา (Nominating
Committee) อย่างไรก็ตาม บริษัทฯ
ได้กำหนดแนวทางในการเลือกตั้งและแต่งตั้งกรรมการบริษัทดังนี้

วิธีการแต่งตั้งกรรมการ

คณะกรรมการบริษัทจะทำหน้าที่คัดเลือกบุคคลที่จะเข้าดำรงตำแหน่งกรรมการบริษัท
โดยมีการพิจารณาจากความรู้ความสามารถและประสบการณ์ที่เกี่ยวข้องกับธุรกิจ
หรือพิจารณาจากผู้ถือหุ้นรายใหญ่ของบริษัทฯ ที่มีประสบการณ์ อย่างไรก็ตาม
การแต่งตั้งกรรมการใหม่จะผ่านการพิจารณาจากที่ประชุมคณะกรรมการบริษัทซึ่งมีคณะกรรมการตรวจสอบร่วมอยู่ด้วย

นอกจากนี้ การแต่งตั้งคณะกรรมการจะต้องผ่านมติที่ประชุมผู้ถือหุ้นตามข้อบังคับของบริษัทฯ
ทั้งนี้ข้อบังคับของบริษัทฯ
กำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

- ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อเสียงหนึ่ง

  -
  บุคคลผู้ซึ่งได้รับคะแนนเสียงสูงสุดตามลำดับลงมาเป็นผู้ที่ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

ในการประชุมสามัญผู้ถือหุ้นประจำปีทุกครั้ง ให้กรรมการออกจากตำแหน่งเป็นจำนวน 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3 กรรมการที่จะต้องออกจากตำแหน่งในปีแรก และปีที่สองภายหลังจดทะเบียนบริษัทฯ
นั้นให้จับสลากกันว่าผู้ใดจะออก ส่วนปีหลังๆ ต่อไป
ให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง กรรมการที่ออกตามวาระนั้น
อาจได้รับเลือกเข้ามาดำรงตำแหน่งใหม่ก็ได้

การพ้นวาระ

1.  ในการประชุมผู้ถือหุ้นสามัญประจำปีทุกครั้ง ให้กรรมการออกจากตำแหน่ง 1 ใน 3
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้
    ให้กรรมการออกโดยจำนวนใกล้ที่สุดกับส่วน 1 ใน 3

กรรมการที่จะต้องออกจากตำแหน่งในปีแรก และปีที่สอง
ภายหลังจดทะเบียนบริษัทนั้นให้ใช้วิธีจับฉลากกันว่าผู้ใดจะออก ส่วนในปีหลังๆ
ต่อไปให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่งและกรรมการที่ออกตามวาระนั้นอาจถูกเลือกเข้ามาดำรงตำแหน่งใหม่ก็ได้

2.  นอกจากข้อ 1 ให้กรรมการพ้นจากตำแหน่งเมื่อ

-   ตาย

-   ลาออก

-   ขาดคุณสมบัติ หรือมีลักษณะต้องห้ามตามกฎหมาย

-   ที่ประชุมผู้ถือหุ้นลงมติให้ออก

-   ศาลมีคำสั่งให้ออก

โดยกรรมการคนใดจะลาออกจากตำแหน่ง ให้ยื่นใบลาออกต่อบริษัทฯ
การลาออกมีผลนับแต่วันที่ใบลาออกไปถึงบริษัทฯ

1.9 ค่าตอบแทนของกรรมการและผู้บริหาร

บริษัทฯ กำหนดนโยบายค่าตอบแทนไว้อย่างชัดเจนและโปร่งใส
โดยค่าตอบแทนมีความเหมาะสมกับหน้าที่และความรับผิดชอบที่กรรมการแต่ละคนได้รับมอบหมาย
รวมทั้งอยู่ในระดับที่เพียงพอที่จะจูงใจและรักษากรรมการและผู้บริหารที่มีคุณสมบัติตามที่บริษัทฯ
ต้องการได้

ค่าตอบแทนผู้บริหารเป็นไปตามหลักการและนโยบายที่คณะกรรมการบริษัทกำหนด
โดยเชื่อมโยงกับผลการดำเนินงานของบริษัทฯ
และผลการดำเนินงานของผู้บริหารแต่ละท่านประกอบการพิจารณา นอกจากนี้
ยังคำนึงถึงหลักยุติธรรม สามารถอ้างอิงกับบริษัทในอุตสาหกรรมเดียวกันที่มีขนาดใกล้เคียงกัน
และเป็นค่าตอบแทนที่สามารถรักษาผู้บริหารที่มีคุณสมบัติตามที่บริษัทฯ ต้องการ
รวมทั้งสร้างแรงจูงใจให้มีการปฏิบัติงานที่มีคุณภาพและมาตรฐานที่ดี
เหมาะสมกับหน้าที่และความรับผิดชอบที่ได้รับมอบหมาย

1.10 คณะกรรมการย่อยในคณะกรรมการบริษัท

คณะกรรมการบริษัทจะแต่งตั้งกรรมการจำนวนหนึ่งจากคณะกรรมการบริษัทเป็นกรรมการในคณะกรรมการย่อยเพื่อทำหน้าที่พิเศษ
โดยจะพิจารณาบทบาทและหน้าที่ของคณะกรรมการย่อยเปรียบเทียบกับคุณสมบัติของกรรมการแต่ละคน
ทั้งนี้ บริษัทฯ ได้กำหนดให้คณะกรรมการย่อยแต่ละคณะมีวาระการดำรงตำแหน่งคราวละ 3 ปี
และอาจได้รับการแต่งตั้งใหม่ได้

คณะกรรมการย่อยแต่ละคณะจะต้องปฏิบัติหน้าที่ตามที่ได้รับมอบหมายจากคณะกรรมการบริษัท
โดยมีอำนาจแจ้งให้ฝ่ายบริหารเข้าร่วมประชุม ชี้แจง หรือจัดทำรายงานเสนอ
หรือว่าจ้างที่ปรึกษาเพื่อให้คำแนะนำการดำเนินการที่ได้รับมอบหมายได้ตามที่เห็นสมควร โดยบริษัทฯ
เป็นผู้รับผิดชอบค่าใช้จ่าย และจะต้องจัดทำรายงานเสนอต่อคณะกรรมการบริษัทเป็นประจำทุกปี

ปัจจุบัน คณะกรรมการบริษัทได้แต่งตั้งคณะกรรมการย่อยจำนวน 1 คณะ คือ คณะกรรมการตรวจสอบ
โดยคณะกรรมการตรวจสอบประกอบด้วยกรรมการอิสระที่มิได้เป็นผู้บริหารหรือมีส่วนร่วมบริหารงานของบริษัทฯ
ทั้งหมด 3 ท่านโดยมีกรรมการตรวจสอบ 2 ท่าน คือ นายชูศักดิ์ ดิเรกวัฒนชัย
ประธานกรรมการตรวจสอบ และนายสมพร เวชพาณิชย์ กรรมการตรวจสอบ
ซึ่งเป็นผู้ที่มีความรู้และประสบการณ์ในการสอบทานงบการเงิน
ทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัทฯ
ตลอดจนกฎหมาย กฎเกณฑ์ ข้อกำหนดและระเบียบของหน่วยงานที่เกี่ยวข้อง สอบทานให้บริษัทฯ
มีระบบการควบคุมภายใน ระบบการตรวจสอบภายใน ที่รัดกุม เหมาะสม ทันสมัยและมีประสิทธิภาพ
พิจารณาคัดเลือก เสนอแต่งตั้งและเสนอค่าตอบแทนผู้สอบบัญชีของบริษัทฯ
การเปิดเผยข้อมูลของบริษัทฯ
ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้อง
ครบถ้วน โปร่งใส รวมทั้งพิจารณาให้ความเห็นเกี่ยวกับแผนงาน งบประมาณ รวมทั้งการแต่งตั้ง
เลิกจ้าง และอัตรากำลังของหน่วยงานตรวจสอบภายใน

1.11 เลขานุการบริษัท

เพื่อให้การดูแลการดำเนินการงานด้านเลขานุการบริษัทให้เป็นไปอย่างมีประสิทธิภาพ
คณะกรรมการบริษัทเป็นผู้พิจารณาแต่งตั้งผู้มีคุณสมบัติเหมาะสมเพื่อปฏิบัติหน้าที่เลขานุการบริษัท
ปัจจุบันผู้ที่ดำรงตำแหน่งเลขานุการบริษัท คือ นางเบญจวรรณ ทวีกุล

หน้าที่และความรับผิดชอบของเลขานุการบริษัท ได้แก่

1)  จัดทำและเก็บรักษาเอกสาร ดังต่อไปนี้

    1.  ทะเบียนกรรมการ

    2.  รายงานประจำปีของบริษัทฯ

    3.  หนังสือนัดประชุมคณะกรรมการบริษัท และรายงานการประชุมคณะกรรมการบริษัท

    4.  หนังสือนัดประชุมผู้ถือหุ้น และรายงานการประชุมผู้ถือหุ้น

2)  เก็บรักษารายงานการมีส่วนได้เสียที่รายงานโดยกรรมการหรือผู้บริหาร

3)  จัดส่งสำเนารายงานการมีส่วนได้เสียของกรรมการและผู้บริหาร
    หรือบุคคลที่มีความเกี่ยวข้องให้ประธานกรรมการและประธานกรรมการตรวจสอบทราบภายใน
    7 วันทำการนับแต่วันที่บริษัทฯ ได้รับรายงานนั้น

4)  จัดการประชุมคณะกรรมการบริษัท และการประชุมผู้ถือหุ้นให้เป็นไปตามระเบียบ ข้อบังคับ
    และกฎหมายที่เกี่ยวข้อง

5)  ดูแล ตรวจสอบ และให้คำแนะนำในการดำเนินงานของบริษัทฯ
    และคณะกรรมการบริษัทให้เป็นไปตามหนังสือบริคณห์สนธิ ข้อบังคับของบริษัทฯ
    พระราชบัญญัติหลักทรัพย์และตลาดหลักทรัพย์ พระราชบัญญัติบริษัทมหาชนจำกัด และกฎหมายอื่นๆ
    ที่เกี่ยวข้อง

6)  เป็นศูนย์กลางการติดต่อสื่อสารข้อมูลข่าวสารระหว่างกรรมการ ผู้บริหาร และผู้ถือหุ้น

7)  ประสานงาน และติดตามการดำเนินงานตามมติของกรรมการ และผู้ถือหุ้น

8)  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานที่กำกับดูแลตามระเบียบและข้อกำหนดของหน่วยงานทางการ

9)  ดำเนินการอื่นๆ ตามที่คณะกรรมการกำกับตลาดทุนประกาศกำหนด
    หรือตามที่คณะกรรมการบริษัทมอบหมาย

2. การปฏิบัติงานของคณะกรรมการบริษัท

2.1 อำนาจหน้าที่เฉพาะของคณะกรรมการบริษัท

ในการกำกับดูแลกิจการของบริษัทฯ บริษัทย่อยและบริษัทร่วม นอกเหนือจากการดำเนินการอื่นใด
เพื่อให้เป็นไปตามกฎหมาย วัตถุประสงค์ ข้อบังคับ และมติที่ประชุมผู้ถือหุ้นของบริษัทฯ แล้ว
คณะกรรมการกำหนดให้เรื่องดังต่อไปนี้
เป็นอำนาจหน้าที่และความรับผิดชอบของคณะกรรมการที่จะเป็นผู้พิจารณาอนุมัติ

1.  อำนาจหน้าที่ตามพระราชบัญญัติบริษัทมหาชนจำกัดและกฎหมายอื่นใดที่กำหนดให้เป็นอำนาจหน้าที่ของกรรมการหรือคณะกรรมการในบริษัทมหาชน

2.  อำนาจหน้าที่ตามข้อบังคับของบริษัทฯ ที่กำหนดให้เป็นของคณะกรรมการ

3.  กำหนดนโยบายและทิศทางการดำเนินงานของบริษัทฯ

4.  ปฏิบัติหน้าที่เป็นไปตามกฎหมาย วัตถุประสงค์และข้อบังคับของบริษัทฯ
    ตลอดจนมติที่ประชุมผู้ถือหุ้นด้วยความซื่อสัตย์สุจริต และระมัดระวังรักษาผลประโยชน์ของบริษัทฯ

5.  รับผิดชอบในการพิจารณางบการเงินประจำปี
    ให้มีความถูกต้องและแสดงถึงฐานะที่เป็นจริงของบริษัทฯ
    โดยมีการปฏิบัติตามมาตรฐานบัญชีทั่วไป ซึ่งได้มีการตรวจสอบโดยผู้สอบบัญชีของบริษัทฯ

6.  พิจารณางบประมาณ และการปรับเงินเดือนประจำปี
    งบประมาณจ่ายโบนัสพนักงานสวัสดิการที่สำคัญของผู้บริหาร นำเสนอเบี้ยประชุม
    และบำเหน็จกรรมการและอัตราจ่ายเงินปันผลต่อผู้ถือหุ้น

7.  พิจารณาโครงสร้างบริหาร แต่งตั้งคณะผู้บริหาร
    กรรมการผู้จัดการและคณะกรรมการอื่นตามความเหมาะสม

8.  พิจารณาอนุมัติค่าใช้จ่ายในการดำเนินงาน
    หรือธุรกรรมในวงเงินที่เกินอำนาจประธานการกรรมการบริหาร/กรรมการผู้จัดการควบคุมดูแลการดำเนินงานของบริษัทฯให้เป็นไปตามกฎหมาย
    วัตถุประสงค์ และข้อบังคับของบริษัทฯ ตลอดจนมติที่ประชุมผู้ถือหุ้น ทั้งนี้
    กำหนดให้รายการที่กรรมการหรือบุคคลที่อาจมีความขัดแย้งมีส่วนได้เสีย
    หรืออาจมีความขัดแย้งทางผลประโยชน์อื่นใดกับบริษัทฯ ให้กรรมการซึ่งมีส่วนได้เสียในเรื่องนั้น
    ไม่มีสิทธิออกเสียงลงคะแนนในเรื่องนั้น

2.2 การประชุมของคณะกรรมการบริษัท

คณะกรรมการบริษัทปฏิบัติงานผ่านการประชุมของคณะกรรมการ
โดยกำหนดให้มีการประชุมอย่างน้อยจำนวน 4 ครั้งต่อปี (3 เดือนต่อครั้ง)
โดยกำหนดวันประชุมไว้ล่วงหน้า ตลอดทั้งปีและอาจมีการประชุมวาระพิเศษเพิ่มตามความจำเป็น

ประธานกรรมการเป็นผู้บริหารการปฏิบัติหน้าที่ของคณะกรรมการบริษัท
กำหนดระเบียบวาระการประชุมร่วมกับกรรมการผู้จัดการ
ดูแลให้กรรมการได้รับเอกสารการประชุมล่วงหน้าก่อนการประชุมเป็นเวลาเพียงพอ
สำหรับการศึกษาและพิจารณาเรื่องเพื่อการให้ความเห็นและการออกเสียงลงคะแนน
ดูแลให้เอกสารการประชุมมีสาระข้อมูลการวิเคราะห์และข้อเสนอแนะที่ชัดเจน เพียงพอ
และเหมาะสม

ในที่ประชุม ประธานกรรมการมีหน้าที่จัดสรรเวลาในการนำเสนอสารสนเทศและการอภิปรายซักถาม
สรุปประเด็นในวาระการประชุมเพื่อการพิจารณาของกรรมการ
เปิดโอกาสและสนับสนุนให้กรรมการแต่ละคนแสดงความคิดเห็น
และประมวลความเห็นและเสนอข้อสรุปที่ได้จากที่ประชุม

ในการประชุม กรรมการผู้มีส่วนได้ส่วนเสียโดยนัยสำคัญในเรื่องที่พิจารณา
ต้องออกจากที่ประชุมระหว่างการพิจารณาเรื่องนั้นๆ

ในการพิจารณาเรื่องหนึ่งเรื่องใด กรรมการมีสิทธิขอดูหรือตรวจเอกสารที่เกี่ยวข้อง
ขอให้ฝ่ายบริหารชี้แจงข้อมูลรายละเอียดเพิ่มเติม
ตลอดจนจัดหาที่ปรึกษาหรือผู้เชี่ยวชาญภายนอกมาให้ความเห็น โดยบริษัทฯ เป็นผู้รับผิดชอบค่าใช้จ่าย

การลงมติให้ใช้คะแนนเสียงข้างมาก และหากมีกรรมการคัดค้านมติใด
ให้บันทึกคำคัดค้านนั้นไว้ในรายงานการประชุม

คณะกรรมการบริษัทได้จัดให้มีเลขานุการบริษัท
ทำหน้าที่ให้การสนับสนุนการจัดเตรียมระเบียบวาระการประชุม ทำหนังสือเชิญประชุม
ดูแลและจัดการประชุม จัดเก็บเอกสารเกี่ยวกับการประชุม
และให้คำปรึกษาเกี่ยวกับการปฏิบัติของคณะกรรมการบริษัทให้เป็นไปตามกฎหมาย ข้อบังคับ
และระเบียบต่างๆ ที่เกี่ยวข้อง
และจัดทำรายงานการประชุมเสนอขอความเห็นชอบต่อประธานกรรมการก่อนที่จะนำเสนอให้ที่ประชุมพิจารณารับรองรายงานการประชุม

ในปี พ.ศ.2555 บริษัทฯ ได้จัดให้มีการประชุมโดยสรุปในแต่ละการประชุม ดังนี้

  ------------------------- -------------------------------------------- --------------- -------------------
  รายชื่อ                     การประชุม                                                     

                            ผู้ถือหุ้นประจำปี 2555                             คณะกรรมการ      คณะกรรมการตรวจสอบ

                            จำนวนครั้งที่เข้าร่วมประชุม/จำนวนครั้งที่มีการประชุมในปี                   
                            2555                                                         

  1. นายสมบัติ อนันตรัมพร       1/1                                          4/4             -

  2. นางชลิดา อนันตรัมพร       1/1                                          4/4             -

  3. นายชูศักดิ์ ดิเรกวัฒนชัย      1/1                                          4/4             6/6

  4. พลเอก ภานุมาต สีวะรา     1/1                                          4/4             6/6

  5. นายสมพร เวชพาณิชย์       1/1                                          4/4             6/6

  6. นายณัฐนัย อนันตรัมพร²      -                                            1/1             -

  7. นางสาวขวัญตา มีสมพร      1/1                                          4/4             -

  8. นายจณัฐพล สุประสงค์สิน¹    1/1                                          3/3             -

  9. นางธัญญรัตน์ เทียมอุดมฤกษ์   1/1                                          1/4             -

  10. นางเพ็ญศรี จันต๊ะคาด      1/1                                          4/4             -
  ------------------------- -------------------------------------------- --------------- -------------------

หมายเหตุ ¹ เนื่องจากได้ลาออกเมื่อวันที่ เมื่อวันที่ 8 พฤศจิกายน พ.ศ.2555
ตามที่แจ้งในมติที่ประชุมคณะกรรมการบริษัท ครั้งที่ 4/2555

หมายเหตุ ² เนื่องจากได้รับการแต่งตั้ง เมื่อวันที่ 8 พฤศจิกายน พ.ศ.2555
ตามที่แจ้งในมติที่ประชุมคณะกรรมการบริษัท ครั้งที่ 4/2555

2.3 รายงานประจำปีของคณะกรรมการบริษัท

คณะกรรมการบริษัทเป็นผู้รับผิดชอบในดูแลการจัดทำรายงานกิจการและรายงานการเงินของบริษัทฯ
และรายงานการเงินรวมของบริษัทฯ และบริษัทย่อย
และสารสนเทศทางการเงินที่ปรากฏในรายงานประจำปี
โดยการจัดทำรายงานทางการเงินเป็นการจัดทำตามมาตรฐานการบัญชีที่รองรับทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติสม่ำเสมอ
และใช้ดุลยพินิจอย่างระมัดระวังในการจัดทำ
รวมทั้งกำหนดให้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
โดยคณะกรรมการบริษัทได้มอบหมายให้คณะกรรมการตรวจสอบเป็นผู้ดูแลรับผิดชอบเกี่ยวกับคุณภาพของรายงานทางการเงิน
และเป็นผู้ให้ความเห็นต่อคณะกรรมการบริษัท ทั้งนี้ รวมถึงการรายงานในแบบรายงานข้อมูล 56-1
และรายงานประจำปี

2.4 การติดต่อสื่อสารกับฝ่ายบริหาร

คณะกรรมการบริษัทสนับสนุนให้ผู้บริหารระดับสูงของบริษัทฯ
เข้าร่วมการประชุมกับคณะกรรมการบริษัท
โดยเป็นผู้นำเสนอสารสนเทศที่เกี่ยวกับวาระที่ตนรับผิดชอบต่อที่ประชุมคณะกรรมการบริษัท
เพื่อให้คณะกรรมการบริษัทได้รับทราบข้อมูลความคิดเห็นจากผู้บริหารที่รับผิดชอบงานโดยตรง
ขณะเดียวกันผู้บริหารก็มีโอกาสได้เรียนรู้และทำความเข้าใจมุมมองของคณะกรรมการบริษัท

คณะกรรมการบริษัทส่งเสริมให้มีการพบปะและแลกเปลี่ยนความคิดเห็นระหว่างกรรมการและผู้บริหารระดับสูงในโอกาสอื่นๆ
นอกเหนือจากการประชุมคณะกรรมการบริษัท
เพื่อให้กรรมการได้มีโอกาสทำความรู้จักคุ้นเคยกับผู้บริหารระดับสูงของบริษัทฯ
กรรมการสามารถติดต่อสื่อสารกับผู้บริหารของบริษัทฯ แต่ละคนได้โดยตรง
โดยไม่เป็นการก้าวล่วงหรือสอดแทรกการปฏิบัติงานของฝ่ายบริหาร
แต่ควรจะแจ้งให้ประธานกรรมการบริหารทราบล่วงหน้า

2.5 การพัฒนากรรมการและผู้บริหาร

คณะกรรมการบริษัททุกท่านมีความรู้ความเข้าใจในหน้าที่ความรับผิดชอบของกรรมการ
และลักษณะการดำเนินธุรกิจของบริษัทฯ ซึ่งจะเห็นได้จากในการประชุมแต่ละครั้ง
คณะกรรมการที่เข้าร่วมประชุมมีความตั้งใจทำหน้าที่เต็มความสามารถ
ทั้งการสอบถามในประเด็นที่ยังไม่กระจ่าง การตั้งข้อสังเกต การเสนอแนะความคิดเห็น
รวมทั้งบริษัทฯ
ได้สนับสนุนให้กรรมการทุกท่านเข้าร่วมอบรมหลักสูตรตามข้อเสนอแนะของสำนักงานคณะกรรมการกำกับหลักทรัพย์และตลาดหลักทรัพย์
ซึ่งจัดโดยสมาคมส่งเสริมสถาบันกรรมการบริษัทไทย (IOD) เช่น หลักสูตร Directors
Accreditation Program (DAP) หลักสูตร Directors Certification Program (DCP)
หลักสูตร Audit Committee Program (ACP) เป็นต้น ซึ่งกรรมการส่วนใหญ่ของบริษัทฯ
ได้ผ่านการอบรมหลักสูตรดังกล่าวมาแล้ว
รวมทั้งมีการส่งเสริมให้มีการฝึกอบรมให้ความรู้แก่กรรมการ กรรมการตรวจสอบ ผู้บริหาร
เลขานุการบริษัท และบุคคลอื่นที่เกี่ยวข้อง
ซึ่งทางเลขานุการบริษัทจะเป็นผู้ช่วยแจ้งหลักสูตรการอบรมที่น่าสนใจให้กับกรรมการทุกท่านทราบ

นอกจากนี้ หากมีกรรมการใหม่เข้ามาดำรงตำแหน่ง
กรรมการท่านนั้นก็จะได้รับการสรุปลักษณะและแนวทางการดำเนินธุรกิจของบริษัทฯ
จากประธานกรรมการเพื่อเป็นข้อมูลต่อไป

นอกจากนี้ บริษัทฯ
ยังส่งเสริมให้เลขานุการบริษัทและเลขานุการคณะกรรมการตรวจสอบเข้าอบรมหลักสูตรต่างๆ
และรับฟัง/เสวนาในเรื่องที่เกี่ยวข้อง/สอดคล้องกับสถานการณ์ และเป็นประโยชน์ต่อการปฏิบัติงาน
ที่จัดโดยสำนักงานคณะกรรมการ ก.ล.ต. ตลาดหลักทรัพย์ฯ สมาคมบริษัทจดทะเบียนไทย
และหน่วยงานอื่นๆ ที่เกี่ยวข้องอย่างสม่ำเสมอ

2.6 การว่าจ้างที่ปรึกษาผู้เชี่ยวชาญภายนอก

คณะกรรมการบริษัทและคณะกรรมการชุดย่อยมีสิทธิที่จะว่าจ้างที่ปรึกษาจากภายนอก
เพื่อทำหน้าที่ให้คำปรึกษา แนะนำในการปฏิบัติงานของคณะกรรมการบริษัทและคณะกรรมการชุดย่อย
โดยบริษัทฯ เป็นผู้รับผิดชอบค่าใช้จ่ายที่เกิดขึ้น

  9.4.2 ด้านการติดตามและการกำกับดูแลฝ่ายบริหาร

คณะกรรมการบริษัทได้กำหนดทิศทางและวัตถุประสงค์ทางธุรกิจ
ตลอดจนได้อนุมัติแผนธุรกิจที่ฝ่ายบริหารได้จัดทำขึ้น เพื่อสนับสนุนการบรรลุเป้าหมายของกิจการ
โดยจะมีการติดตามผลการดำเนินงานของฝ่ายบริหารอย่างต่อเนื่อง
โดยการเปรียบเทียบผลสัมฤทธิ์ของแผนธุรกิจและงบประมาณที่ตั้งไว้
ตลอดจนจากข้อมูลรายงานทางการเงิน และข้อมูลผลประกอบการที่รายงานต่อคณะกรรมการบริษัท

คณะกรรมการบริษัทกำหนดให้ฝ่ายบริหารต้องรายงานผลการดำเนินงานที่เกิดขึ้นจริงเปรียบเทียบกับเป้าหมายให้คณะกรรมการบริษัททราบอย่างสม่ำเสมอ
เพื่อให้ผลการดำเนินงานเป็นไปตามเป้าหมายที่วางไว้
ทั้งรายงานทางการเงินและความคืบหน้าของการดำเนินงานในด้านต่างๆ
ในกรณีที่การดำเนินงานไม่เป็นไปตามแผนที่วางไว้ คณะกรรมการบริษัทจะมีส่วนร่วมแก้ไข
ปรับปรุงหรือดูแลให้ฝ่ายบริหารนำเสนอแผนงาน เพื่อแก้ไขสถานการณ์ นอกจากนั้น
คณะกรรมการบริษัทยังได้มีการประเมินผลการดำเนินงานของฝ่ายบริหารเป็นรายปีในการกำหนดผลตอบแทนแก่ฝ่ายบริหารด้วย

9.4.3 ด้านการบริหารความเสี่ยง

คณะกรรมการบริษัทมีนโยบายให้บริษัทฯ
มีการประเมินความเสี่ยงทั่วทั้งองค์กรทั้งที่เป็นปัจจัยภายในและปัจจัยภายนอกอย่างสม่ำเสมอ
โดยครอบคลุมปัจจัยความเสี่ยงที่เกี่ยวข้องกับวิสัยทัศน์ เป้าหมาย กลยุทธ์ทางธุรกิจ การเงิน
และการปฏิบัติการด้านอื่นๆ โดยพิจารณาถึงโอกาสที่จะเกิดและการระงับความรุนแรงของผลกระทบ
พร้อมกำหนดมาตรการในการป้องกันแก้ไขรวมทั้งมาตรการในการรายงานและการติดตามประเมินผล
โดยส่วนตรวจสอบภายในของบริษัทฯ
ได้นำแนวทางการวิเคราะห์จัดการความเสี่ยงมาประยุกต์ใช้เพื่อประเมินความเพียงพอของระบบการควบคุมภายในและผลักดันให้เกิดการควบคุมภายในของหน่วยงานต่างๆ
และสร้างมาตรฐานการทำงานให้มีประสิทธิภาพมากยิ่งขึ้น

9.4.4 ระบบการควบคุมภายในและการตรวจสอบภายใน

บริษัทฯได้ให้ความสำคัญต่อระบบการควบคุมภายในทั้งในระดับบริหารและระดับปฏิบัติงาน
จึงได้กำหนดภาระหน้าที่อำนาจการอนุมัติ และดำเนินการของผู้ปฏิบัติงาน
และผู้บริหารไว้เป็นลายลักษณ์อักษรอย่างชัดเจน มีการควบคุมดูแลการใช้ทรัพย์สินของบริษัทฯ
ให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม
ซึ่งระบบการควบคุมภายในดังกล่าว จะถูกประเมินโดยส่วนตรวจสอบภายใน
ซึ่งทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการตามแนวทางที่กำหนดเอาไว้อย่างมีประสิทธิภาพ
รวมถึงตรวจสอบการปฏิบัติตามกฎหมาย และข้อกำหนดที่เกี่ยวข้องกับบริษัทฯ
รวมทั้งมีการจัดตั้งคณะกรรมการตรวจสอบ (Audit Committee)
เพื่อแสดงความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
และบริษัทย่อย โดยระบบการควบคุมภายในของบริษัทฯ
ครอบคลุมเรื่องเกี่ยวกับการควบคุมภายในตั้งแต่ระดับปฏิบัติการถึงระดับผู้บริหาร
ทั้งนี้เพื่อให้มั่นใจได้ว่าบริษัทฯ มีการบริหารจัดการที่เหมาะสม
เป็นไปตามหลักการกำกับดูแลกิจการที่ดี และเพื่อป้องกันความเสียหายจากการนำทรัพย์สินของบริษัทฯ
ไปใช้โดย มิชอบหรือโดยไม่มีอำนาจ

การปฏิบัติงานตรวจสอบภายใน บริษัทฯ
มีส่วนตรวจสอบภายในที่รายงานผลการตรวจสอบภายในโดยตรงต่อคณะกรรมการตรวจสอบ
ที่จะทำให้การตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ในการปฎิบัติงานพร้อมทำหน้าที่ตรวจสอบเพื่อให้ความมั่นใจว่าการปฎิบัติงานหลักและกิจกรรมทางการเงินที่สำคัญของ
บริษัทฯ ได้ดำเนินการตามแนวทางที่กำหนดไว้อย่างมีประสิทธิภาพ
รวมถึงตรวจสอบการปฎิบัติตามข้อกำหนดของกฎหมาย ที่เกี่ยวข้องกับบริษัทฯ

การปฎิบัติงานของส่วนตรวจสอบภายในนั้น จะเริ่มวางแผนการตรวจสอบประจำปี
ซึ่งแผนการตรวจสอบประจำปีจะผ่านความเห็นชอบจากคณะกรรมการตรวจสอบก่อน
แล้วดำเนินการตรวจสอบตามแผนที่กำหนดไว้โดยจัดเก็บเอกสารที่สำคัญไว้เป็นหลักฐานตามหลักเกณฑ์ของมาตรฐานการตรวจสอบภายในที่กำหนดไว้
พร้อมรายงานผลการตรวจสอบภายในและข้อเสนอแนะให้แก่ฝ่ายบริหารที่เกี่ยวข้องทราบแล้วรายงานให้คณะกรรมการตรวจสอบรับทราบและติดตามผลการแก้ไขปรับปรุงอย่างต่อเนื่อง
ในปี 2555 มีการประชุมคณะกรรมการตรวจสอบ จำนวน 6 ครั้ง
ทั้งนี้งานตรวจสอบภายในจะมีการประเมินระบบการควบคุมภายในของบริษัทฯ อย่างสม่ำเสมอตลอด
ทั้งปี โดยจะหมุนเวียนตรวจสอบในแต่ละระบบงานตามแผนการตรวจสอบประจำปี

นอกจากนี้
คณะกรรมการตรวจสอบได้รับทราบและให้ข้อคิดเห็นเกี่ยวกับข้อสังเกตและข้อเสนอแนะของผู้สอบบัญชีภายนอกรวมถึงผลการแก้ไขของบริษัทฯ
โดยในปี 2555 จากการตรวจสอบของผู้ตรวจสอบภายในและผู้สอบบัญชีภายนอก
ไม่พบข้อสังเกตที่มีสาระสำคัญ

9.4.5 วิสัยทัศน์และพันธกิจ

คณะกรรมการบริษัทดูแลให้มีการจัดทำวิสัยทัศน์ พันธกิจ เป้าหมาย นโยบาย ทิศทางการดำเนินงาน
แผนกลยุทธ์ระยะยาว แผนงานและงบประมาณประจำปีของบริษัทฯ
โดยมอบหมายให้ฝ่ายบริหารเป็นผู้นำเสนอ
และคณะกรรมการบริษัทแสดงความคิดเห็นและอภิปรายร่วมกับฝ่ายบริหารอย่างเต็มที่เพื่อให้เกิดความเห็นชอบร่วมกันก่อนที่จะพิจารณาอนุมัติ
และเพื่อให้มั่นใจว่าการดำเนินงานของบริษัทฯ เป็นไปในทิศทางที่ก่อให้เกิดประโยชน์สูงสุดแก่ผู้ถือหุ้น
โดยบริษัทฯกำหนดวิสัยทัศน์และพันธกิจ ดังนี้

วิสัยทัศน์

ก้าวสู่ความเป็นที่ 1 (INTERLINK No.1)

พันธกิจ

บริษัท อินเตอร์ลิ้งค์ คอมมิวนิเคชั่น จำกัด (มหาชน)

-   บริษัทนำเข้าและจัดจำหน่ายสายสัญญาณ ที่ใหญ่ที่สุดในประเทศไทย

บริษัท อินเตอร์ลิ้งค์ เทเลคอม จำกัด

-   ผู้นำโครงข่าย ใส่ใจบริการ เชี่ยวชาญงานไฟเบอร์ออฟติก

บริษัท อินเตอร์ลิ้งค์ เพาเวอร์ แอนด์ เอ็นเนอร์ยี่ จำกัด

-   ผู้เชี่ยวชาญงาน Submarine และ Transmission

  9.4.6 จริยธรรมในการประกอบธุรกิจและจริยธรรมสำหรับพนักงาน

เพื่อให้การดำเนินธุรกิจก่อให้เกิดผลประโยชน์สูงสุดแก่ผู้ถือหุ้น
คณะกรรมการบริษัทมีนโยบายที่จะให้ความสำคัญเท่าเทียมและควบคู่กันไประหว่างความสำเร็จตามเป้าหมายและวิธีการที่ใช้เพื่อให้ได้มาซึ่งความสำเร็จนั้นๆ
ดังนั้น บริษัทฯ ได้กำหนดให้กรรมการ ผู้บริหาร และพนักงานของบริษัทฯ ทุกระดับ
ต้องไม่ใช้ข้อมูลภายในของบริษัทฯ ที่มีสาระสำคัญ และไม่ได้เปิดเผยต่อสาธารณชน
เพื่อประโยชน์ของตนเองหรือผู้อื่น

นอกจากนั้น เพื่อให้เป็นไปตามมาตรา 59 แห่ง พรบ. หลักทรัพย์และตลาดหลักทรัพย์ พ.ศ. 2535
(และที่แก้ไขเพิ่มเติม) บริษัทฯ ได้กำหนดให้กรรมการ และผู้บริหารของบริษัทฯ
ซึ่งหมายรวมถึงคู่สมรส และบุตรที่ยังไม่บรรลุนิติภาวะของบุคคลดังกล่าวด้วย
ต้องจัดทำรายงานการถือหลักทรัพย์
และรายงานการเปลี่ยนแปลงการถือหลักทรัพย์ของตนตามแบบและภายในระยะเวลาที่กำหนดในข้อบังคับว่าด้วยการรายงานการถือหลักทรัพย์

ส่วนการให้ข้อมูลใดๆ เกี่ยวกับบริษัทฯ ได้กำหนดให้ต้องดำเนินการโดยผู้ที่มีหน้าที่เกี่ยวข้องโดยตรง
หรือได้รับมอบหมายเป็นการเฉพาะ และการให้ข้อมูลต้องอยู่บนพื้นฐานข้อมูลที่เป็นจริง ถูกต้อง
และโดยระมัดระวัง

9.4.7 การดูแลเรื่องการใช้ข้อมูลภายใน

เพื่อให้เกิดความโปร่งใสและป้องกันการแสวงหาผลประโยชน์ส่วนตนจากการใช้ข้อมูลภายในของบริษัทฯ
ที่ยังไม่ได้เปิดเผยต่อสาธารณชน
รวมทั้งเพื่อหลีกเลี่ยงข้อครหาเกี่ยวกับความเหมาะสมของการซื้อขายหลักทรัพย์ของบุคคลภายในบริษัทจึงได้ออกระเบียบปฏิบัติ
เพื่อให้กรรมการ ผู้บริหาร และพนักงานของบริษัทถือปฏิบัติ ดังนี้

1. กรรมการ ผู้บริหาร และพนักงานของบริษัท ต้องรักษาความลับ
และ/หรือข้อมูลภายในของบริษัทฯไม่นำไปเปิดเผยหรือแสวงหาประโยชน์แก่ตัวเอง
หรือเพื่อประโยชน์แก่ผู้อื่นไม่ว่าทางตรงหรือทางอ้อม รวมทั้งต้องไม่ทำการซื้อ ขาย โอน
หรือรับโอนหลักทรัพย์ของบริษัทฯ โดยใช้ความลับ และ/หรือข้อมูลภายในของบริษัทฯ
และ/หรือเข้าทำนิติกรรมอันใดโดยใช้ความลับและ/หรือข้อมูลภายในของบริษัทฯ
อันอาจก่อให้เกิดความเสียหายต่อบริษัทฯ ไม่ว่าทางตรงหรือทางอ้อม

2. กรรมการ ผู้บริหาร และพนักงานในหนว่ยงานที่ได้รับข้อมูล ภายในของบริษัทฯ
ต้องไม่ใช้ข้อมูลดังกล่าวก่อนเปิดเผยสู่สาธารณชน และจะต้องหลีกเลี่ยงหรืองดเว้นการซื้อ ขาย โอน
หรือรับโอนหลักทรัพย์ของบริษัทฯ ในช่วงเวลา 1 เดือน
ก่อนที่งบการเงินในรายไตรมาสและงบการเงินประจำปีจะเปิดเผยสู่สาธารณชน

3.
กรรมการและผู้บริหารต้องรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
ตามมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ภายใน 3 วันทำการ

หลังจากวันที่ซื้อ ขาย โอน หรือรับโอน และต้องส่งสำเนารายงานดังกล่าวจำนวน 1
ชุดให้แก่บริษัทฯ เพื่อเก็บไว้เป็นหลักฐาน

9.5 นโยบายด้านบุคลากร

เนื่องจากบุคลากรถือเป็นปัจจัยหนึ่งที่ทำให้บริษัทฯ ประสบความสำเร็จในการดำเนินงาน บริษัทฯ
จึงให้ความสำคัญและวางแนวทางนโยบายในการพัฒนาบุคลากรของบริษัทฯ อย่างต่อเนื่อง ทั้งนี้
เพื่อให้บุคลากรของบริษัทฯ มีความรู้ ความชำนาญ
และมีการเชี่ยวชาญในการให้บริการแก่ลูกค้าของบริษัทฯ อย่างมีประสิทธิภาพ

บริษัทฯ มีระบบการอบรมพนักงานตั้งแต่การปฐมนิเทศน์สำหรับพนักงานเข้าใหม่
และมีหลักสูตรการอบรมตามส่วนงานและระดับของพนักงานตลอดทั้งปี นอกจากนี้ บริษัทฯ
ยังมีการส่งเสริมให้กับพนักงานในการเข้าร่วมประชุม สัมมนา และฝึกอบรมความรู้ทางด้านวิชาการ
ทั้งที่เกี่ยวข้องกับงานโดยตรงและโดยอ้อม
เพื่อพัฒนาความรู้ความสามารถของพนักงานที่มีอยู่ในปัจจุบัน
ให้พร้อมรับมือกับสภาพการแข่งขันในอุตสาหกรรมอย่างสม่ำเสมอ

ณ วันที่ 31 ธันวาคม 2555 บริษัท ฯ มีจำนวนพนักงานจำนวนทั้งสิ้น 257 คน
และประกาศการจ่ายโบนัสให้แก่พนักงานทั้งสิ้น 12,720,795 บาท